Majlis Pelancaran Advokasi Kepenggunaan Melalui Medium Pengangkutan Awam dan Hari Hak-hak Pengguna Sedunia 2022

Kajang – Tahun ini merupakan julung-julung kalinya negara kita menyambut Bulan Pengguna Kebangsaan 2022 (BPK) setelah Jemaah Menteri dalam mesyuarat pada bulan Disember 2021 bersetuju mengisytiharkan bahawa bulan Mac setiap tahun ialah Bulan Pengguna Kebangsaan dan  15 Mac ialah Hari Hak-hak Pengguna Kebangsaan bersempena dengan sambutan Hari Hak-hak Pengguna Sedunia atau World Consumer Rights Day sebagaimana yang ditetapkan oleh Consumers International yang beribu pejabat di London.

Tema ini menjurus ke arah kesaksamaan kewangan digital. Berteraskan tema ini juga, digitalisasi pengguna dipilih sebagai tema sambutan Hari Pengguna Kebangsaan yang lebih menggambarkan senario perubahan trend pengguna di Malaysia ke arah urus niaga perkhidmatan dan pembelian menggunakan platform digital.

Pengisytiharan ini merupakan satu pengiktirafan dan komitmen
kerajaan bahawa pengguna di Malaysia merupakan satu entiti terpenting yang hak-hak mereka harus dirakyatkan dan dilindungi seperti juga hak-hak yang lain seperti Wanita dan Ibu yang dirayakan setiap tahun.

Kementerian Perdagangan Dalam Negeri dan Hal Ehwal Pengguna (KPDNHEP) melalui Kajian Indeks Pendayaupayaan Pengguna Malaysia yang dijalankan pada tahun 2020 mengakui tahap pengetahuan pengguna Malaysia tentang hak-hak mereka sebagai pengguna dan jati diri untuk mempertahankan hak mereka masih terlalu sederhana, iaitu 63.1%. Oleh itu, KPDNHEP mengajak semua pihak terutama Pertubuhan Bukan Kerajaan Pengguna, Persatuan Pengguna pada peringkat universiti,  kolej dan masyarakat pengguna untuk merancakkan advokasi dan pendidikan berkenaan hakpengguna serta saluran aduan dan tindakan untuk melindungi hak-hak mereka daripada tipu daya  peniaga yang tidak beretika serta penyedia perkhidmatan yang tidak bertanggungjawab.

KPDNHEP juga menyeru supaya taktik dan teknik penyampaian advokasi itu dipelbagaikan bersesuaian dengan teknologi masa kini dan kehendak semasa agar ianya berkesan dan cepat meresap menjadi budaya kepenggunaan yang sihat dan mampan.

Satu medium baharu yang diambil oleh KPDNHEP ialah advokasi melalui pengangkutan awam. Pelaksanaan ini dibuat melalui kerjasama penyedia perkhidmatan pengangkutan awam, Mass Rapid Transit atau MRT.

Perkhidmatan MRT ini dipilih kerana perkhidmatan ini mempunyai sebahagian besar pengguna, khususnya di Lembah Klang sebagai medium pengangkutan harian dan merupakan model pengangkutan awam masa depan yang menyerapkan elemen digitalisasi secara meluas.

Kerjasama ini dilihat bersesuaian dan mampu memberikan impak positif kerana capaian kepada pengguna yang dimiliki oleh MRT dengan purata 62 000 orang penumpang sehari yang  pengguna akan menghabiskan sebahagian masa mereka berada di dalam koc MRT untuk ke destinasi masing-masing setiap hari.

Kementerian juga sentiasa mengenal pasti kaedah lain untuk menyampaikan maklumat kepada pengguna, antaranya termasuklah kerjasama dengan pemoengaruh dan platform e-dagang di samping medium konvensional bagi meluaskan hebahan berkenaan dengan hak pengguna dan contoh kes hak tersebut dicabuli dan dimanipulasi.


Kebenaran Import Semula Lembu dan Kerbau dari Negara Thai

Untuk mendapatkan maklumat terkini, ikuti kami melalui Telegram

Putrajaya – Jabatan Perkhidmatan Veterinar Malaysia atau Department Of Veterinary Services Malaysia (DVS) bersama-sama Department of Livestock Development Thailand (DLD) telah mencapai persetujuan mengenai beberapa langkah pengawalan penyakit Lumpy Skin Disease (LSD) melibatkan pengimportan lembu dan kerbau.

Sehubungan dengan itu, DVS mengumumkan penarikan balik larangan import lembu dan kerbau dari negara Thai berkuatkuasa serta-merta.

Keputusan ini dibuat setelah beberapa penambahbaikan dalam peraturan dan prosedur import dilakukan. Keputusan ini juga turut mengambil kira beberapa langkah mitigasi yang boleh diambil dalam negara bagi mengawal penyakit LSD.

Sehubungan dengan itu, DVS ingin memohon semua pemain industri (pengimport, peraih dan penternak) memberikan kerjasama dengan memastikan pembelian ternakan dari negara Thailand dibuat melalui pembekal ternakan yang sah danberdaftar dengan DLD. Hal ini bertujuan memastikan segala prosedur dalam pengawalan penyakit LSD dapat dipatuhi dan mengelakkan daripada ternakan berpenyakit masuk ke Malaysia.

Dalam hal yang sama, dijangkakan bekalan ternakan lembu dan kerbau untuk keperluan penyembelihan hari raya tidak terganggu dan mencukupi.


Menteri Ekonomi ASEAN Rangka Rancangan Kerja Serantau

Kuala Lumpur – Menteri Kanan merangkap Menteri Perdagangan Antarabangsa dan Industri, Dato’ Seri Mohamed Azmin Ali berserta sembilan Menteri Ekonomi ASEAN dijadual merangka Rancangan Kerja Ekonomi Serantau bagi 2022 dalam Sesi Pemukiman Menteri-Menteri Ekonomi ASEAN (AEM) ke-28 secara maya pada Rabu.

Kementerian Perdagangan Antarabangsa dan Industri (MITI) menyatakan bahawa sesi pemukiman tersebut akan turut meneruskan perbincangan dalam menetapkan keutamaan bagi mempercepatkan pemulihan ekonomi serantau. “Di bawah tema ‘ASEAN A.C.T.: Addressing Challenges Together,’ Kemboja selaku Pengerusi ASEAN bagi 2022 akan membentangkan 19 Keberhasilan Utama Ekonomi (PED) yang bertunjangkan empat teras iaitu Meningkatkan Kesalinghubungan Digital, Sains dan Teknologi; Mengurangkan Jurang Pembangunan Daya Saing ASEAN; Menggalakkan ASEAN yang lebih Bersepadu, Inklusif, Berdaya Tahan dan Berdaya Saing dan Memperkasa Pembangunan dan Pertumbuhan ASEAN di Peringkat Global.“

MITI juga menyifatkan PED yang dicadangkan oleh Kemboja sebagai bertepatan dengan agenda pemulihan dan pertumbuhan ekonomi yang sedang dilaksanakan oleh ASEAN.

“Menteri-Menteri Ekonomi ASEAN dijangka menyokong kesemua PED tersebut di samping mengesyorkan hala tuju pelaksanaannya.“ Pada masa sama, barisan menteri terbabit juga dijangka melancarkan Rundingan Penambahbaikan Perjanjian Perdagangan Barangan ASEAN (ATIGA).

“Selepas lebih sedekad pelaksanaannya, cadangan untuk menambah baik perjanjian ini yang juga salah satu PED ASEAN bagi 2022,Â  tepat pada masanya untuk memastikan ATIGA terus relevan dalam memacu rantau ASEAN menjadi ekonomi yang lebih bersepadu.“ Ini penting bagi ASEAN untuk mengekalkan pertumbuhan ekonomi serantau yang berdaya tahan dalam menghadapi ketidaktentuan ekonomi global.“


Malaysia Kekalkan Rangkaian Borong Tunggal bagi Pelaksanaan Rangkaian 5G Nasional

Kerajaan pada 11 Mac 2022 dalam Mesyuarat Mingguan Jemaah Menteri telah menimbang Memorandum Jemaah Menteri yang dibentangkan oleh  Kementerian Kewangan (“MOF”), dan Kementerian Komunikasi dan Multimedia (“KKMM”) berhubung dengan kaedah terbaik pelaksanaan rangkaian 5G di Malaysia.

Setelah mengambil kira pelbagai pilihan yang dikemukakan  laporan dan pandangan pemegang taruh, maka kerajaan mengambil keputusan untuk mengubah dan menambah baik tatacara pelaksanaan perkhidmatan rangkaian 5G yang dilaksanakan secara Rangkaian Borong Tunggal (Single Wholesale Network  “SWN”).

Antara perubahan utama ialah Digital Nasional Bhd (DNB) disusun semula dengan membuka pegangan sahamnya hingga 70% oleh semua MNO yang mempunyai pengalaman mengendalikan spektrum di negara ini. Pemilikan, nilai ekuiti dan aspek lain berkaitan dengan cadangan penyertaan ekuiti ini adalah tertakluk pada rundingan antara DNB dengan syarikat-syarikat telekomunikasi yang perjanjian disasarkan untuk dimuktamadkan dalam masa terdekat.

Penyertaan syarikat-syarikat telekomunikasi dalam DNB membolehkan mereka terlibat dalam pelaksanaan rangkaian 5G negara. Pengalaman syarikat telekomunikasi dalam membangunkan rangkaian 3G dan 4G di Malaysia juga boleh membantu melancarkan pelaksanaan rangkaian 5G di Malaysia.

Selain itu, pelaksanaan model SWN ini akan memastikan tiada implikasi kewangan tambahan ke atas kontrak yang telah termeterai dengan penyedia perkakasan rangkaian yang dilantik iaitu Ericcsson (Malaysia) Sdn. Bhd. yang merangka pelan pelaksanaan dengan mengoptimumkan kerja kontrak dan perkhidmatan bagi vendor tempatan, dengan anggaran 61% daripadanya dapat memanfaatkan kepentingan Bumiputera.

Pelaksanaan rangkaian dan infrastruktur 5G merupakan tonggak utama ke arah merealisasikan aspirasi ekonomi digital negara, seperti yang terkandung di dalam Rangka Tindakan Ekonomi Digital Malaysia (MyDIGITAL) dan Rancangan Malaysia Ke-12 (RMK-12). Pendekatan perkongsian awam-swasta Keluarga Malaysia ini juga akan memudahkan DNB mencapai sasarannya untuk meliputi 80% kawasan berpenduduk negara menjelang tahun 2024, yang 5G akan dibekalkan pada harga borong kurang daripada RM0.20 setiap Gigabait (GB), lebih rendah daripada kos semasa untuk menghasilkan 4G.

“Ekonomi digital menyediakan peluang baharu yang luar biasa kepada Malaysia terutamanya dalam mempercepat kesalinghubungan di seluruh negara pada era pascapandemik ini, untuk memudahkan usaha pemulihan serta pencapaian status negara berpendapatan tinggi.

Pelaksanaan 5G akan memacu transformasi sosioekonomi negara dan ini dianggarkan akan menyumbang sebanyak RM650 bilion kepada nilai KDNK hingga tahun 2030. Pengekalan model SWN juga merupakan pendirian tegas kerajaan terhadap kesinambungan dasar di Malaysia. Hal ini juga melambangkan model perkongsian awam-swasta Malaysia yang kukuh, serta ekosistem pembiayaan sektor swasta yang mantap, yang secara keseluruhan akan meningkatkan keyakinan pelabur terhadap Malaysia,” ujar Menteri Kewangan Malaysia, YB Senator Datuk Seri Utama Tengku Zafrul Abdul Aziz.

Dengan mengumpulkan kesemua spektrum yang dikenalpasti untuk 5G bagi penggunaan eksklusif DNB, pemain industri yang melanggan perkhidmatan secara borong akan dapat memberikan kualiti perkhidmatan yang tinggi hasil penggunaan spektrum yang optimum. Satu rangkaian juga akan memastikan penjimatan kos. Penjimatan kos ini akan dikongsi dengan pemain industri, dan seterusnya kepada pengguna perkhidmatan 5G.

“Rakyat seharusnya menikmati akses kepada perkhidmatan 5G berkualiti tinggi secara adil, saksama dan pada harga berpatutan, terutamanya untuk membantu mempercepat pemulihan ekonomi Malaysia pascapandemik pada tahun akan datang.

Model SWN akan membantu merapatkan “jurang digital“ bandar-luar bandar bagi membolehkan kesemua rakyat Malaysia menikmati perkhidmatan 5G berkualiti tinggi dan dibekalkan secara meluas kepada mereka melalui syarikat telekomunikasi,“ kata Menteri Komunikasi dan Multimedia, YB Tan Sri Datuk Seri Panglima TPr Annuar Haji Musa.

Pengekalan SWN ini secara langsung meneruskan semua perancangan, pembelian peralatan dan pelantikan syarikat tempatan dalam melaksanakan kerja pembangunan rangkaian. Hal ini juga akan mengekalkan kontrak dengan pembekal peralatan yang dipilih secara tender terbuka berdasarkan amalan terbaik antarabangsa.

DNB seterusnya akan dikawal selia oleh KKMM selaku Kementerian yang bertanggungjawab ke atas industri komunikasi melalui SKMM, sepertimana syarikat- syarikat telekomunikasi lain. MOF pula akan terus memantau DNB dari segi tadbir urus dan sebagai pemegang saham.


Arab Saudi dan China Bincang Guna Yuan untuk Transaksi Minyak Mentah

Untuk mendapatkan maklumat terkini, ikuti kami melalui Telegram

Kuala Lumpur – Arab Saudi dilapor sedang berbincang dengan China untuk melaksanakan transaksi jualan minyak menggunakan mata wang Yuan. Jika keadaan ini berlaku, situasi itu dijangka menjejaskan dominasi dolar AS dalam transaksi minyak dunia.

Menurut laporan Wall Street Journal yang memetik sumber, jika situasi itu berlaku, sebahagian besar transaksi minyak dunia akan bertukar mata wang melibatkan negara pengeluar minyak terbesar dan negara pengimport minyak terbesar dunia. Sekitar 80% jualan minyak global menggunakan dolar AS dan Arab Saudi sudah menggunakan mata wang itu sejak tahun 1974.

Justeru jika persetujuan dicapai, situasi itu bakal meningkatkan pengaruh Yuan pada peringkat antarabangsa sekaligus membawa Beijing ke hadapan dalam mencabar Amerika Syarikat melibatkan pasaran kewangan. Hubungan Arab Saudi dan Amerika Syarikat mula renggang selepas  kepimpinan  AS di bawah Joe Biden enggan melakukan lebih banyak usaha berkaitan perang saudara di yaman.

Pada tahun 2020, Biden pernah menyifatkan Arab Saudi sebagai bukan negara sekutu sebaliknya hanya negara rakan kongsi. Hubungan dingin itu lebih terserlah apabila Putera Mahkota Putra Mohammed bin Salman enggan menerima panggilan telefon Biden yang mahu berbincang soal meningkatkan bekalan minyak.


AirAsia X Umumkan Penstrukturan Semula Hutang sudah Selesai

Kuala Lumpur – AirAsia X Bhd (AAX) telah mengemukakan perintah sekatan bagi penstrukturan semula hutangnya kepada Pendaftar Syarikat (ROC) dengan formaliti penstrukturan semula kini sudah selesai. AAX menyatakan bahawa cadangan penstrukturan semula hutang itu telah diluluskan oleh pemiutangnya pada 12 November 2021 dan Mahkamah Tinggi Malaya pada 16 Disember 2021.

“Perintah sekatan itu bermakna bahawa kesan kewangan boleh diiktiraf dalam penyata kewangan syarikat dan seterusnya AAX akan dapat memulihkan liabiliti berjumlah RM33 bilion dan peruntukan untuk liabiliti yang telah diketepikan di bawah skim itu.“ Kesan penuh ke atas penyata pendapatan dan lembaran imbangan syarikat itu akan dinyatakan dalam pengumuman suku tahunan Bursa Malaysia.“ Penyerahan perintah sekatan itu kini akan membuka jalan bagi meneruskan cadangan pengumpulan dana.

Ketua Pegawai Eksekutif AAX, Benyamin Ismail menyatakan bahawa langkah terbaharu yang diambil oleh AAX itu merupakan satu lagi langkah penting dalam membina semula syarikat, pasca pandemik.

“Kami kembali beroperasi pada kedudukan yang kukuh di mana kami sekali lagi boleh menawarkan tambang nilai terbaik dan perkhidmatan pelanggan yang cemerlang oleh pelanggan kami.“

Perkhidmatan kargo telah menjadi talian hayat yang kukuh untuk AAX dan pemulihan yang sedang berlaku sekarang ialah gabungan dengan penekanan yang sama terhadap pendapatan terhadap perkhidmatan kargo dan penumpang.

Beliau menyatakan bahawa dalam tempoh dua bulan akan datang, AAX akan memulakan semula perkhidmatan pesawat penumpang ke beberapa lagi destinasi antarabangsa seiring dengan pembukaan semula pintu sempadan.


The Fed Tingkat Kadar Faedah 0.25%

Kuala Lumpur – Rizab Persekutuan Amerika Syarikat (The Fed) meningkat kadar faedah kali pertama sejak tahun 2018. Jawatankuasa Pasaran Terbuka Persekutuan (FOMC) mengumumkan bahawa bank pusat itu meningkatkan kadar faedah sebanyak 0.25% dan membayangkan kemungkinan akan ada enam peningkatan kadar untuk tahun ini.

Sehubungan itu, penganalisis melihat The Fed mungkin akan meningkatkan kadar faedah sehingga 2% menjelang akhir  tahun 2022, bersamaan 0.25% bagi setiap mesyuarat FOMC. Pengerusi The Fed Jerome Powell menyatakan bahawa ekonomi AS kini kukuh untuk menerima peningkatan kadar faedah termasuk data pekerjaan, gaji dan inflasi.

The Fed dalam pengumuman sama menjangkakan inflasi akan terus meningkat namun kembali menyusut kepada 4.2% menjelang akhir tahun, jauh melepasi unjuran normal 2% yang dilakukan oleh bank pusat itu.

Sehubungan pengumuman itu, Wall Street menyaksikan rali dengan tiga indeks utama merekodkan peningkatan pada penutup Rabu. Pada masa yang sama, Powell menyatakan bahawa sukar untuk meramal kesan perang di Ukraine terhadap ekonomi negara itu namun sudah pasti menjejaskan harga komoditi dunia.

Pengumuman The Fed ini dijangka disusuli peningkatan faedah di negara lain di dunia, termasuk Malaysia. Penganalisis di Malaysia menjangkakan satu peningkatan kadar faedah akan berlaku akhir tahun ini sekali gus menjadikan kos pinjaman lebih mahal.


Pemegang Francais Marrybrown Jadi Graduan Serba Boleh

Sintok – “Ijazah bukan jaminan untuk mendapat kerja dan memiliki ilmu sahaja juga tidak cukup untuk meletakkan kita di tempat yang tinggi,” kata pemegang francais restoran makanan segera, Marrybrown, Norharizan Hussain.

Beliau yang merupakan graduan Sarjana Pentadbiran Perniagaan menyatakan bahawa untuk berjaya dan mendapat tempat dalam pasaran pekerjaan, pencari kerja perlu memiliki kriteria seperti rajin berusaha untuk maju, disiplin, tidak malu bertanya, kuat fizikal dan mental, profesional, berintegriti, bijak komunikasi dan menganggap syarikat seperti milik sendiri.

Menurutnya, semua graduan berharap untuk mendapat pekerjaan yang dapat menjamin masa hadapan namun dalam keadaan pandemik COVID-19 yang tidak menentu meletakkan mereka dalam situasi sukar untuk mendapat kerja. “Apa yang mereka boleh lakukan ialah bijak merebut peluang, tingkatkan kemahiran diri, kuasai pelbagai bahasa, mempunyai mentor, seimbangkan hidup dari segi sosial dengan masyarakat dan penuhi tuntutan agama, Insya-Allah rezeki akan datang.“

“Selain itu, seawal berada di universiti juga pelajar sudah boleh berjinak-jinak dalam bidang perniagaan secara kecil-kecilan. Hari ini kita melihat perkembangan pesat ekonomi digital misalnya Food Panda, MauTapau, Loncat-Loncat dan Grab Food yang semakin diceburi anak muda,“ katanya yang menerima ijazah pada sesi kedua Majlis Konvokesyen Ke-33 UUM. Norharizan turut menambah sebagai majikan juga, beliau telah merancang pelbagai strategi dan program untuk melangkah lebih jauh dalam dunia keusahawanan termasuk melayan dan menyayangi semua pekerja seperti anak-anak sendiri.

Bercerita tentang permulaan menjalankan perniagaan, anak kelahiran Alor Setar itu berkata, beliau minat berniaga sejak usia muda lagi meskipun terpaksa menempuh pelbagai halangan dan rintangan. Menurutnya, beliau sanggup berhijrah ke Johor untuk mengikut latihan sebagai ahli pasukan sokongan Marrybrown, selain terlibat dengan pembukaan cawangan Marrybrown yang baharu.

Kecekalan beliau itu membolehkan Norharizan menjadi francaisi dengan memiliki dua cawangan Marrybrown di Souq Al-Bukhary dan Star Parade di Alor Setar yang diusahakan sejak 16 tahun lalu. Bagi melengkapkan lagi impiannya menjadi ahli perniagaan berilmu, beliau mengambil keputusan untuk menyambung pengajian ke peringkat lebih tinggi lagi walaupun telah memiliki ijazah Sarjana Muda Pengurusan Perniagaan pada usia 50 dan ijazah sarjana pada usia 52.

“Kini saya sedang mengatur untuk mengambil ijazah Doktor Falsafah dan pada masa sama melakukan kerja komuniti sebagai pulangan kepada masyarakat. “Terlalu banyak kenangan manis yang dikecapi sepanjang tempoh pengajian di UUM yang menuntut pengorbanan cukup tinggi untuk mendapat segulung ijazah.“ “Banyak cabaran sebenarnya semasa belajar tetapi dengan berkat usaha tanpa mengenal erti penat, doa dan mendapat pensyarah yang berpengetahuan luas, saya dapat mengatasinya dengan pertolongan Allah yang memberi jalan keluar yang sungguh menakjubkan,“ katanya.

Beliau telah menerima ijazah yang disampaikan oleh Naib Canselor, Prof. Dr. Haim Hilman Abdullah.


Majlis Pelancaran Hari Hak-Hak Pengguna Sedunia 2022 dan Advokasi Kepenggunaan

Untuk mendapatkan maklumat terkini, ikuti kami melalui Telegram

Kajang – Menteri Perdagangan Dalam Negeri dan Hal Ehwal Pengguna (KPDNHEP), Dato Sri Alaxander Nanta Linggi, telah merasmikan Majlis Pelancaram Hari Hak-Hak Pengguna Sedunia 2022 dan Advokasi Kepenggunaan Melalui Medium Pengangkutan Awam pada 16 Mac 2022 di Stesen Mass Rapit Transit (MRT) Kajang.

Berdasarkan Kajian Ideks Pendayaupayaan pengguna Malaysia yang dibuat pada tahun 2020, tahap pengetahuan pengguna Malaysia tentang hak-hak mereka sebagai pengguna dan jati diri untuk mempertahankan hak mereka masih terlalu sederhana iaitu 63.1%. Oleh itu, KPDNHEP menyeru semua pihak terutama Pertubuhan Bukan Kerajaan Pengguna, Persatuan Pengguna di peringkat Institusi Pengajian Tinggi (IPT) dan masyarakat untuk merancakkan advokasi dan pendidikan berkenaan hak-hak pengguna serta saluran-saluran aduan dan tindakan bagi melindungi hak-hak mereka daripada tipu daya para peniaga yang tidak beretika serta penyedia perkhidmatan yang tidak bertanggungjawab.

Pihak KPDNHEP juga berharap teknik penyampaian advokasi diperlbagaikan bersesuaian dengan kecanggihan teknologi dan kehendak semasa agar ianya lebih berkesan seterusnya mampu meresap menjadi budaya kepenggunaan yang sihat dan mapan. Pada kali ini, KPDNHEP telah melaksanakan advokasi melalui medium baharu iaitu melalui pengangkutan awam. Pelaksanaan ini dibuat melalui kerjasama dengan penyedia pengangkutan awam, MRT. Perkhidmatan ini dipilih oleh pihak kementerian kerana  mempunyai sebahagian besar pengguna khususnya di Lembah Klang sebagai medium pengangkutan harian dan merupakan pengangkutan awam masa depan yang menyerap elemen digitalisasi secara meluas.

Kerjasama ini dilihat mampu memberikan impak yang positif kerba capaian pengguna yang dimiliki oleh MRT denga purata 62 000 orang penumpang sehari yang mana para pengguna tersebut akan menghabiskan sebahagian masa mereka di dalam koc MRT untuk ke destinasi masing-masing pada setiap hari.

Sambutan Hari Hak-Hak Pengguna Sedunia 2022 pada tahun ini bertemakan Fair Digital Finance yang menjurus ke arah kesaksamaan kewangan digital. Berteraskan tema ini juga, Digitalisasi Pengguna telah dipilih sebagai tema sambutan Hari Pengguna Kebangsaan yang lebih menggambarkan senario perubahan trend pengguna Malaysia ke arah urus niada perkhidmatan dan pembelian menggunakan platform digital.

Turut hadir dalam majlis pelancaran tersebut ialah Ketua Setiausaha KPDNHEP, Datuk Seri Hj, Hasnol Zam Zam Haji Ahmad, Timbalan Ketua Setiausaha (Pendayaupayaan Pengguna) KPDNHEP, Datin Roszanina Wahab dan Pengarah Penguatkuasa KPDNHEP, Tuan Azman Adam.


Airasia Ride Cadang Memperluas Perkhidmatan ke Thailand Tahun 2022

Kuala Lumpur – Ketua Pegawai Eksekutif (CEO) serantau Airasia Ride, Lim Chiew Shan menyatakan bahawa Airasia Ride merancang untuk mengembangkan perkhidmatan e-panggilan ke  negara Thai pada bulan depan. Beliau menambah syarikat itu akan bermula dengan Bangkok sebelum mengembangkan liputannya ke bandar lain di negara itu.

“Kami bermula dengan 5000 buah teksi, selepas beberapa bulan, kami akan mendapatkan pemandu persendirian,“ katanya kepada media selepas pelancaran ciri pemandu komuniti. Airasia Ride ialah perkhidmatan e-panggilan oleh Airasia Super App di bawah Capital A Bhd.

Perkhidmatan itu dilancarkan pada bulan Ogos 2021 dan mempunyai lebih daripada 30 000 orang pemandu setakat ini serta menyelesaikan 700 000 pemanduan di seluruh negara.

Ketua Pegawai eksekutif Airasia Super App, Amanda Woo menyatakan bahawa perkhidmatan itu memenuhi keperluan penumpang yang berbeza, bermula dengan menawarkan penumpang wanita pilihan untuk dipandu oleh pemandu wanita.“ Kami sentiasa berinovasi untuk menawarkan perkhidmatan yang lebih baik dan pengalaman yang diperibadikan untuk pengguna airasia Super App, dan kami yakin ciri pemandu komuniti, bermula dengan ciri LadiesONLY akan menarik minat pengguna Airasia Ride sedia ada dan menarik lebih banyak pengguna baharu.“

Amanda Woo turut menambah Airasia Ride buat pertama kalinya akan menaja  pemandu wanita  yang ingin menyertai perkhidmatan e-panggilan tanpa pengalaman, e-panggilan atau lesen e-panggilan dengan menawarkan faedah seperti pengecualian yuran untuk kursus dan peperiksaan pemanduan kenderaan perkhidmatan awam serta pemeriksaan perubatan percuma.

Selain itu, para pemandu akan menerima 85% daripada tambang bersih lebih tinggi daripada perkhidmatan e-panggilan lain dalam pasaran, menjadikannya pilihan pekerjaan sambilan dan peluang menjana pendapatan sampingan yang berdaya maju. Pada masa ini, Airasia Ride mempunyai 500 orang pemandu wanita dan menyasarkan untuk mempunyai 5000 orang pemandu wanita pada tahun ini.


Bahasa tidak Statik!

Bahasa ialah fenomena budaya dan sosial yang berkembang seiring dengan peralihan masa dan kemajuan sesuatu masyarakat. Oleh itu, bahasa Melayu turut berubah dan berkembang selaras dengan perubahan kontemporari. Hal sedemikian berlaku untuk menjadikan bahasa Melayu sentiasa relevan dan berupaya mengungkapkan pelbagai fenomena dalam segala ranah kehidupan.

Satu perkembangan menarik yang kita saksikan ialah bentuk kata dasar kata terbitan yang merupakan frasa yang dianggotai oleh kata bantu ragam boleh. Hal ini dapat menghasilkan pelbagai istilah terkini. Sila lihat contoh yang berikut:

1a.  Kebolehpercayaan (reliability) ujian itu diragui.

1b.  Kajian kebolehlaksanaan (feasibility) projek telah dijalankan.

1c.  Kebolehjangkitan (infectilibity) virus itu sedang dikaji.

1d.  Kebolehpalsuan (possibility of being forged) wang harus dielakkan.

1e.  Kebolehdapatan (availability) maklumat kajian memang penting.

1f.   Kebolehlarasan (adjustibility) mesin itu merupakan kelebihannya.

1g.  Kebolehpasaran (employability) siswazah amat penting.

Ada juga kata terbitan yang dihasilkan dengan kata dasar yang terdiri daripada frasa yang dianggotai oleh kata nafi tidak. Sila lihat contoh yang berikut:

2a.  Mereka membantah ketidakadilan (injustice) yang berlaku.

2b.  Berlaku ketidakakuran (non-compilance) dalam pengurusan akaun

Imbuhan teR- juga digunakan untuk menghasikan pelbagai istilah. Sila lihat contoh yang berikut:

3a.  Kita harus menggunakan air terawat (treated water).

3b.  Makanan terproses (processed food) kurang baik untuk kesihatan.

3c.  Mereka terkesan (impacted) oleh wabak COVID-19.

Untuk mengungkapkan pelbagai perkara yang baharu, ada kalanya istilah baharu dicipta dengan menggunakan proses penggandaan separa pada kata nama. Sila lihat contoh yang berikut:

4a.  Berlaku pendarahan pada rerambut (capillaries) darahnya.

5a.  Bebenang (threads) pada skru itu sudah haus.

5b.  Sesekat (valve) pada tayar kereta itu sudah rosak.

6a.  Pepijat (bugs) pada komputer harus kita hapuskan.

6b. Dua tetingkap (windows) kelihatan pada skrin komputernya.

7a.  Dia membeli papan kekunci (keyboard) yang baharu.

7b.  Dia meletakkan kameranya di atas kekuda (stand).

Dalam kelompok ayat 4, kata dasar diulang dengan bunyi vokal [a] pada suku kata pertamanya dilemahkan bunyinya untuk menjadi e pepet dalam gandaannya. Dalam kelompok ayat 5, vokal e pepet pada suku kata pertama kata dasar dikekalkan dalam gandaannya. Dalam kelompok ayat 6, bunyi vokal [i] pada suku kata pertama kata dasar berubah menjadi bunyi e pepet dalam gandaannya. Dalam kelompok ayat 7 pula, bunyi [i] pada suku kata pertama kata dasar berubah menjadi e pepet dalam gandaannya.

Penggunaan mekanisme kata ganda separa untuk menukarkan kata umum dalam penggunaan biasa kepada kata istilah khusus dalam bidang tertentu amat prolifik, dan contoh istilah sedemikian bertambah dari semasa ke semasa.

Satu lagi mekanisme untuk menghasilkan istilah ialah pembentukan akronim. Akronim merupakan rangkaian dua kata atau lebih yang mungkin telah dipenggal sebahagian kata dasarnya sebelum digabungkan untuk menjadi perkataan yang baharu. Hal ini dikatakan demikian kerana akronim mempunyai vokal pembunyi yang membolehkannya disebut sebagai kata yang utuh. Sila lihat contoh yang berikut:

8a.  Asbut (smog) menjejaskan kesihatan penduduk bandar.

8b.  Pemindahan debunga (pollens) membolehkan tumbuhan bertambah

8c.  Tanah di tebing sungai itu terhakis (eroded).

8d.  Markah purata (average) ujiannya ialah 68.

8e.  Jentolak (bulldozer) digunakan untuk menarah bukit itu.

Dalam ayat 8a, kata asbut ialah cantuman penggalan kata asap dan kabut. Dalam ayat 8b, kata debunga terbit daripada kata debu dan bunga. Dalam ayat 8c, kata hakis terbit daripada kata dasar habis dan kikis. Dalam ayat 8d, kata purata terbit daripada kata dasar pukul dan rata. Dalam ayat 8e pula, kata jentolak terbit daripada kata dasar jentera dan tolak.

Ada juga kata atau istiah baharu yang terhasil daripada terjemahan konsep baharu yang dibawa masuk bersama budaya asing ke negara kita. Sila lihat contoh yang berikut:

9a.  Dia melakukan fikir ujar (thinking aloud) untuk mencambahkan idea

9b.  Tayar gerak kempis (run-flat tyre) itu masih berfungsi walaupun sudah

9c.  Realiti maya (virtual reality) dan realiti tertambah (augmented reality)

9d.  Nama bintang filem itu diabadikan di Balai Kemasyhuran (Hall of Fame).

9e.  Kumpulan rentan (vulnerable groups) harus kita bantu.

Sesungguhnya istilah baharu yang dipinjam atau dipinjam terjemah daripada bahasa asing akan sentiasa bertambah dan terus membanjiri segala bidang ilmu pengkhususan. Hal ini menjadi ciri laras bahasa (register) yang tersendiri.

Perubahan bahasa pada peringkat kata memang amat rancak dan dinamik, berbanding dengan perubahan dalam bidang sintaksis. Walau bagaimanapun, gaya bahasa yang lama juga mengalami sedikit banyak perubahan jika timbul keperluan. Sebagai contoh, sekarang kita kurang menggunakan ayat yang berbelit-belit panjang dengan bentuk seperti pun…-lah dan kata pangkal ayat yang lama seperti syahadan, kalakian dan sebermula. Sebaliknya, kita hanya menggunakan ayat majmuk yang panjang dan kompleks untuk mengungkapkan ilmu yang tinggi atau menjelaskan konsep yang rumit.


SME Bank Tingkat Faedah Kakitangan Bukan Eksekutif

Untuk mendapatkan maklumat terkini, ikuti kami melalui Telegram

Kuala Lumpur – Seramai 153 kakitangan bukan eksekutif SME Bank bakal menerima manfaat apabila bank tersebut secara rasmi telah memperbaharui Perjanjian Kolektif (CA) dengan Kesatuan Sekerja Komersial Kebangsaan (NUCW) yang mewakili Kesatuan Sekerja SME Bank bagi tempoh Julai 2019 hingga Jun 2022.

Presiden Kumpulan dan Ketua Pegawai Eksekutif SME Bank, Dr Aria Putera Ismail menyatakan bahawa penambahbaikan yang dimasukkan di dalam CA termasuklah kenaikan gaji pokok, semakan semula faedah perubatan dan kemasukan ke hospital, skim bantuan pemilikan motosikal serta faedah bersalin. Rangka kerja ganjaran dan faedah bank yang baharu ini dilihat akan mengukuhkan budaya kerja berprestasi tinggi yang diamalkan oleh SME Bank.“ Selain itu, inisiatif ini akan membantu kakitangan terlibat menangani cabaran kenaikan kos sara hidup yang dihadapi sekarang.”

Perjanjian Kolektif SME Bank ini telah ditandatangani antara Aria Putera dan Ketua Perhubungan Perusahaan SME Bank, Muhammad Razif yang mewakili pengurusan SME Bank bersama Pengerusi AJK Dalaman NUCW SME Bank, Saipul Mat Ramli dan Yusli Abdul Rafat yang mewakili kakitangan SME Bank. Wakil  NUCW pula ialah Presiden, Muhammad Safizan Seman dan Setiausaha Agung, Jil Afril Jamaluddin.

Majlis tersebut disaksikan Setiausaha Eksekutif NUCW, T.M. Rajeswaran dan Ketua Penyelesaian Prestasi & Keupayaan SME Bank, Muhammad Rashdan Kamaruddin. Sementara itu, Saipul Mat Ramli menyatakan bahawa pihaknya merakamkan ucapan terima kasih kepada pihak pengurusan bank kerana telah berjaya mengekalkan hubungan harmoni antara kedua-dua pihak. Tambah beliau, bank juga sentiasa memastikan kebajikan dan keperluan pekerja bukan eksekutif, dijaga dengan baik.“ Penambahbaikan CA ini akan menjadi pembakar semangat untuk kami terus memberi yang terbaik kepada SME Bank.“

SME Bank sejak tahun lalu, SME Bank  turut menganjurkan ‘Program Upward Mobility’ membabitkan 50 kakitangan melalui kerjasama dengan Universiti Tun Abdul Razak (UNITAR) untuk meningkatkan kemahiran kakitangan bukan eksekutif. Selain itu, seramai 15 kakitangan ‘Top Talents’ daripada kategori eksekutif dan ke atas telah ditaja untuk melanjutkan pengajian ke peringkat Sarjana Pentadbiran Perniagaan di Universiti Utara Malaysia.

SME Bank kini mempunyai 1064 orang kakitangan dan beroperasi melalui 26 buah cawangan di seluruh negara.


Ringgit Meningkat selepas Rizab Persekutuan AS Naikkan Kadar Faedah

Kuala Lumpur – Nilai ringgit terus mengukuh berbanding dolar AS selepas Rizab Persekutuan menaikkan kadar faedah buat kali pertama sejak tahun 2018 dalam usaha untuk mengatasi inflasi. Pada pukul 9 pagi, mata wang tempatan diniagakan tinggi pada 4.1815/1860 berbanding dolar AS daripada 4.1965/1995 pada penutup hari Rabu.

Ketua Ekonomi Bank Islam Malaysia Bhd, Mohd Afzanizam Abdul Rashid menyatakan bahawa ahli Jawatankuasa Pasaran Terbuka Persekutuan (FOMC) AS telah memutuskan untuk menaikkan Kadar Dana Persekutuan sebanyak 25 mata asas, menjadikan kadar faedah penanda aras kepada 0.50%. Beliau menambah berdasarkan ramalan baru-baru ini, nampaknya kadar faedah akan terus dinaikkan sebanyak suku peratusan mata dalam setiap mesyuarat sepanjang tahun 2022.

“Ini boleh menjadikan Kadar Dana Persekutuan kepada 2.00% menjelang akhir tahun ini. Pasaran telah pun mengambil kira langkah sedemikian dan oleh itu, pasaran ekuiti telah memberikan tindak balas secara positif.“ Hakikatnya, langkah monetari yang ketat seumpama itu adalah petunjuk bahawa aktiviti ekonomi semakin kukuh, dengan pasaran buruh menunjukkan daya tarikan yang baik.“

Mohd Afzanizam menambah ringgit sepatutnya menunjukkan prestasi baik hari ini, bergerak dalam julat antara paras RM4.18-RM4.19. “Malah, kadar dasar semalaman (OPR) sekiranya dinaikkan pada satu ketika pada masa hadapan boleh membantu mengukuhkan lagi nilai ringgit,“ katanya. Pasaran mata wang juga lega kerana tanda-tanda kemajuan dalam rundingan damai Ukraine-Rusia telah menaikkan sentimen dalam kalangan pelabur.

Sementara itu, ringgit diniagakan bercampur-campur berbanding sekumpulan mata wang utama. Ringgit mengukuh berbanding dolar Singapura kepada 3.0798/0834 daripada 3.0823/0847 pada penutup Rabu dan lebih tinggi berbanding yen Jepun pada 3.5174/5215 daripada 3.5461/5487. Bagaimanapun, mata wang tempatan menyuusut nilai berbanding pound Britain kepada 5.5008/5067 daripada 5.4790/4829 dan rendah berbanding euro kepada 4.6197/6247 daripada 4.6111/6144 semalam.


Ericsson Malaysia Sambut Baik Keputusan Kerajaan dalam Pembangunan Rangkaian 5G

Kuala Lumpur – Ericsson Malaysia Sdn Bhd menyambut baik keputusan kerajaan berhubung rangkaian 5G dan yakin memberi kepastian bagi membolehkan semua pihak terbabit dalam projek 5G Malaysia meneruskan usaha masing-masing dengan lebih jelas.

“Kami kekal komited untuk menyampaikan pengalaman 5G bertaraf dunia selain merapatkan jurang digital menerusi kerjasama dengan Digital Nasional Bhd (DNB) serta ekosistem teknologi maklumat dan komunikasi (ICT) yang lebih luas untuk rakyat Malaysia.“

Kerajaan membuat keputusan untuk mengekalkan pelaksanaan rangkaian 5G secara Rangkaian Borong Tunggal (SWN) dan turut membuka ruang kepada syarikat telekomunikasi memegang sehingga 70% ekuiti dalam DNB. Kerajaan telah menganugerahkan kontrak bernilai RM11 bilion kepada Ericsson yang juga firma Sweden, bagi mereka bentuk dan membangunkan rangkaian telekomunikasi 5G Malaysia.

Dalam sidang media bersama semalam, Menteri Kewangan, Tengku Datuk Seri Utama Zafrul Abdul Aziz dan Menteri Komunikasi dan Multimedia, Tan Sri Annuar Musa menyatakan bahawa model SWN yang diterajui oleh DNBÂ  berdasarkan “pemulihan kos“ dan “berpandukan penawaran“ dengan penyertaan ekuiti oleh syarikat telekomunikasi dan disifatkan sebagai penyelesaian terbaik bagi mempercepat pelaksanaan rangkaian 5G dengan objektif untuk menggalakkan rakyat menggunakan 5G.

Menurut Tengku Zafrul, penyertaan syarikat telekomunikasi dalam DNB akan membolehkan mereka untuk turut sama terlibat dalam pelaksanaan rangkaian 5G negara.


Pulau Pangkor Dipilih sebagai Pelopor Pulau Peruncitan Tanpa Tunai Pertama

Untuk mendapatkan maklumat terkini, ikuti kami melalui Telegram

Pulau Pangkor – Dalam usaha untuk terus merancakkan digitalisasi perniagaan di Malaysia, Majlis Pelancaran Program Inisiatif Pendigitalan Sektor Peruncitan (ReDI) telah berlangsung di Pulau Pangkor, Perak pada 19 Mac 2022. Majlis tersebut disempurnakan oleh Menteri Perdagangan Dalam Negeri dan Hal Ehwal Pengguna, Dato’ Sri Alaxander Nanta Linggi.

Program ini merupakan kesinambungan usaha Kementerian Perdagangan Dalam Negeri dan Hal Ehwal Pengguna (KPDNHEP) bersama kerajaan negeri, Bank Negara Malaysia (BNM) dan rakan strategik daripada penyedia e-dompet, iaitu Maybank, Touch n Go, GrabPay, Paynett, Boost, dan ShopeePay bagi menggalakkan pemain industri sektor peruncitan seiringan dengan perkembangan digitalisasi, terutamanya berkaitan dengan teknologi transaksi pembayaran secara digital serta memastikan setiap transaksi dilaksanakan dalam keadaan selamat sama ada daripada segi kesihatan (kebiasaan baharu) dan proses kewangan.

Majlis yang berlangsung juga merupakan sebahagian daripada rangka kerja ReDI yang akan dilaksanakan di seluruh negara. Tumpuan utama pihka KPDNHEP pada masa ini ialah keperluan para peniaga pada peringkat mikro dan kecil teruatamanya di kawasan luar bandar supaya mereka mampu mengadaptasi gelombang digitalisasi serta mengguna pakai e-wallet. Untuk rekod, sejumlah 3347 orang peniaga telah mengadaptasikan program ReDI hingga 15 Mac 2022.

Dalam ucapan perasmian beliau, Menteri Perdagangan Dalam Negeri dan Hal Ehwal Pengguna, Dato’ Sri Alaxander Nanta Linggi menyatakan setakat ini sebanyak 61% daripada 741 orang peniaga di Pulau Pangkor  berdaftar di bawah program tersebut. Tambahnya lagi, jumlah tersebut merupakan satu perkembangan yang baik dalam usaha pihaknya menjayakan insiatif digitalisasi transaksi secara tanpa tunai.

KPDNHEP menerusi Sekretariat Pedagangan Pengedaran dan Industri Perkhidmatan (SPIP) juga sedang melaksanakan satu program insentif baru untuk menggalakkkan pengguna berbelanja tanpa tunai dalam usaha menjadikan Pangkor sebagai Pulau Digital Tanpa Tunai. Program Insentif Norma Baharu 2022 ini akan melibatkan sumbangan keseluruhan berjumlah RM10 000, iaitu pemberian RM20.00 kepada 500 orang pengguna yang boleh ditebus menggunakan aplikasi e-dompet terpilih.


Pangkor Pulau Digital Bebas Tunai

Pulau Pangkor, Perak  – Yang Berhormat Dato Sri Alexander Nanta Linggi, Menteri Perdagangan Dalam Negeri dan Hal Ehwal Pengguna  menyempurnakan Majlis Pelancaran Program Inisiatif Pendigitalan Sektor Peruncitan (Retail Digitalisation Inisiative – ReDI) di Pulau Pangkor, Perak.

Pelancaran ReDI di negeri Perak merupakan kesinambungan usaha Kementerian Perdagangan Dalam Negeri dan Hal Ehwal Pengguna (KPDNHEP) bersama-sama Kerajaan Negeri, Bank Negara Malaysia (BNM) dan rakan strategik daripada penyedia e- dompet, iaitu Maybank, Touch n Go, GrabPay, Paynett, Boost dan ShopeePay bagi menggalakkan pemain industri sektor peruncitan sentiasa seiringan dengan perkembangan digitalisasi, terutamanya teknologi transaksi pembayaran secara digital serta memastikan setiap transaksi dilaksanakan dalam keadaan selamat sama ada dari segi kesihatan (kebiasaaan baharu) dan proses kewangannya.

Inisiatif ReDI juga mendokong kerangka pelaksanaan MyDIGITAL, Dasar Revolusi Perindustrian Keempat (4IR) dan Pelan PelaksanaanDasar (PPD) RMK-12 negara bagi sektor peruncitan dalam membantu peniaga melonjakkan semula ekonomi pascapandemik COVID-19 ini.

Majlis Pelancaran ini adalah sebahagian daripada rangka kerja ReDI yang akan dilaksanakan di seluruh negara. Tumpuan utama Kementerian ketika ini adalah keperluan bagi peniaga pada peringkat mikro dan kecil supaya mengadaptasikan gelombang digitalisasi serta mengguna pakai e-dompet,terutamanya di kawasan luar bandar.

Sejak awal lagi Kementerian berpandangan bahawa semua peniaga, termasuklah peniaga mikro dan kecil perlu dibantu dalam dunia digitalisasi perniagaan sekurang-kurangnya melalui penggunaan e-wallet dan e-dagang bagi memastikan golongan ini tidak tercicir dalam arus perdana model baharu perniagaan secara digital. Sejumlah 3347 orang peniaga  mengadaptasikan program ReDI hingga 15 Mac 2022.

Selain pelancaran ReDI pada hari ini, pihak ShopeePay juga berbesar hati menyumbangkan sebanyak 100 unit peralatan perniagaan (Payung Niaga) kepada peniaga kecil yang dikenal pasti  di sekitar Pangkor bagi melindungi daripada cuaca hujan dan panas. ReDi merupakan  pemangkin kepada peniaga mikro dan kecil memulakan atau mengembangkan perniagaan.

Selain itu, bagi menyokong pelaksanaan program ReDI di Pangkor ini, Kementerian menerusi Sekretariat Perdagangan Pengedaran dan Industri Perkhidmatan (SPIP) sedang melaksanakan satu program insentif baharu untuk menggalakkan pengguna berbelanja tanpa tunai dalam usaha menjadikan Pangkor sebagai Pulau Digital Tanpa Tunai.

Program Insentif Norma Baharu 2022 ini akan melibatkan sumbangan keseluruhan berjumlah RM10 000.00. Pemberian sebanyak RM20.00 kepada 500 orang pengguna boleh ditebus menggunakan aplikasi e-dompet terpilih.

Pada masa yang sama, Kementerian juga meneruskan perluasan Kempen Pembudayaan Norma Baharu COVID-19 Sektor Peruncitan di Jeti Pulau Pangkor. Satu daripada langkah yang akan digunakan dalam kempen ini adalah melalui pemasangan Sistem Ulang Siar Digital. Sistem ini merupakansatu strategi bagi memudahkan semua pihak menerima maklumat dengan pantas dan mudah.

Kementerian mengucapkan setinggi penghargaan dan terima kasih kepada Kerajaan Negeri Perak dan Majlis Perbandaran Manjung (MPM) yang memberikan kerjasama dan sokongan yang sangat baik dalam menjayakan inisiatif ini.

Untuk sebarang pertanyaan lanjut, pihak pemain industri dan orang ramai boleh menghubungi Sekretariat Perdagangan Pengedaran dan Industri Perkhidmatan (SPIP) di talian penting 03-8882 5881/5905 atau melalui e-mel kepada [email protected]


Kegembiraan Berganda Graduan UUM Menembusi Pasaran Kerja

Untuk mendapatkan maklumat terkini, ikuti kami melalui Telegram

Sintok – Dua orang graduan Ijazah Sarjana Muda Pentadbiran Perniagaan, Nawee Sukkanja a/p Fan, 27 tahun dan Nur Diyana Mastura Mohd Zul, 27 tahun, berkongsi cerita dunia baharu yang ditempuhi oleh mereka yang penuh warna-warni.

Nur Diyana Mastura mengakui menimba pengalaman berharga sebagai pengurus restoran  Burger King. “Sejujurnya saya tidak merancang untuk bekerja dalam bidang F&B kerana tujuan bekerja ketika itu adalah untuk mengisi masa terluang sementara menunggu panggilan kerja daripada mana mana syarikat. Saya bermula hanya sebagai petugas (crew), belajar dari ‘station counter’ kemudian ‘board station’.” Nur Diyana Mastura ditawarkan jawatan penolong pengurus selepas tiga bulan bekerja disebabkan dirinya ialah pekerja seorang yang cepat belajar, komited dan tekun bekerja.

“Tanpa berfikir panjang, saya terima peluang keemasan dan kepercayaan yang diberikan, inilah masanya untuk saya menunjukkan kebolehan dalam bidang pengurusan walaupun masih baharu dalam bidang itu. “Selepas dipromosi sebagai penolong pengurus, saya ditukarkan ke cawangan lain setiap empat bulan dan saya dapat mempelajari banyak perkara sepanjang tempoh itu.” Beliau mendapati bahawa bidang F&B tidaklah sukar  kerana telah mendapat pendidikan di UUM. “Jadi mudahlah kerja saya kerana banyak yang dapat diaplikasikan daripada kelas tersebut termasuk aduan, maklum balas, dan cara untuk menghadapi pelanggan. Semuanya kita dapat kaitkan apabila berhadapan dengan situasi sebenar. Jika di dalam kelas kita hanya belajar teori dan asas tetapi realitinya jauh berbeza dengan apa-apa yang kita belajar,” ujarnya.

Impian Nawee Sukkanja adalah menjadi pensyarah dan impian itu menjadi kenyataan apabila beliau mendapat pekerjaan sebagai pensyarah Pengurusan Perniagaan di sebuah kolej swasta di Kuala Lumpur. “Saya baru sahaja mendapat kerja sebagai pensyarah dan tugasan ini mempunyai cabaran tersendiri, tambahan pula kini sesi pengajaran dan pembelajaran (PdP) harus dilaksanakan secara dalam talian disebabkan pandemik COVID-19,” ujar gadis manis berketurunan Siam yang berasal dari Perlis ini.

Semuanya bermula ketika beliau melihat situasi pandemik COVID-19 yang telah mencetus idea untuk melanjutkan pelajaran ke peringkat Sarjana sebaik-baik sahaja tamat pengajian peringkat Ijazah Sarjana Muda Pentadbiran Perniagaan pada tahun 2020. “Sudah tentunya antara sebab melanjutkan pelajaran ke peringkat yang lebih tinggi kerana saya ingin mengejar cita-cita saya untuk bergelar seorang pensyarah di samping memenuhi impian ibu ayah tercinta.”

Jelasnya, pensyarah pada hari ini harus menjadi lebih kreatif dalam melaksanakan kelas secara dalam talian dan sentiasa memastikan para pelajar memperoleh ilmu yang ingin disampaikan dengan baik. “Sudah pasti suasana alam pekerjaan agak berbeza dengan zaman belajar tetapi saya rasa bersyukur kerana aktif melibatkan diri dalam organisasi sejak di universiti lagi dan tidak kekok dalam mengaplikasikan segala pengalaman dan ilmu yang telah diperolehi sebelum ini di tempat kerja dengan baik dan juga teratur,” kongsi anak keempat dari lima beradik.

Jelasnya, UUM membentuk mahasiswa holistik yang cemerlang bukan hanya dalam bidang akademik tetapi juga kokurikulum sekali gus melahirkan banyak graduan cemerlang, versatil dari aspek kepimpinan, keusahawanan dan digital. “Saya bergiat aktif dalam aktiviti kokurikulum kerana melalui aktiviti ini saya dapat pengalaman dan ilmu berkaitan dengan pengurusan organisasi, pengurusan masa, komunikasi, pengalaman dalam bidang keusahawanan yang dapat menjalankan aktiviti perniagaan di dalam kampus dan bekerja secara berkumpulan,” katanya.

Menurutnya, antara petua belajar yang diamalkannya adalah sentiasa berhubung dan bertanya dengan pensyarah bagi memastikan segala tugasan dapat disiapkan dengan baik. Belajar berkumpulan juga merupakan salah satu kaedah yang baik kerana dapat mengatasi rasa bosan dan bertukar idea serta nota dengan rakan-rakan.


Majlis Perasmian Titian Nelayan dan Program Jelajah Nelayan Beluran

Beluran –  Menteri Pertanian dan Industri Makanan, Datuk Seri Dr. Ronald Kiandee, turun padang hari ini bagi menjayakan Program Jelajah Nelayan Beluran dan merasmikan titian nelayan di Kampung Keniogan, Beluran. Turut hadir dalam program jelajah ini, Pembantu Menteri Pembangunan Luar Bandar Negeri Sabah yang juga Ahli Dewan Undangan Negeri Labuk, Yang Berhormat Tuan Samad bin Jambri; Setiausaha Bahagian Industri Tanaman Ternakan dan Perikanan (ITTP), Kementerian Pertanian dan Industri Makanan (MAFI),  Mazlan  Othman; Timbalan Ketua Pengarah (Pembangunan), Lembaga Kemajuan Ikan Malaysia (LKIM),  Kusuadi Sallih; Timbalan Ketua Pengarah (Pengurusan) LKIM,  Khaironnesak Omar; Pengarah LKIM Sabah, Mohd Jamil Abdullah; Penolong Pegawai Daerah Beluran, Tuan Leprus Esuvas Giswa, dan Pengerusi Persatuan Nelayan Kawasan (PNK) Beluran,  Uting Rahmat.

Dalam program ini, Dr. Ronald merasmikan titian nelayan yang telah siap pada 13 Mac 2022 yang mana projek ini telah bermula pada 4 Mei 2021 dengan kos keseluruhan bernilai RM 1 juta. Dr. Ronald berkata projek titian konkrit ini akan memberikan lebih keselesaan kepada semua penduduk di Kampung Keniogan, khususnya golongan nelayan memandangkan keadaan titian yang lama telah usang dan tidak lagi sesuai untuk digunakan. “MAFI akan terus melihat keperluan kemudahan asas dan infrastruktur lain yang diperlukan oleh kampung-kampung nelayan seluruh negara dan akan angkat kepada perhatian Kementerian Kewangan untuk permohonan dana tambahan bagi memastikan semua inisiatif yang dilaksanakan oleh LKIM diteruskan. “Kerajaan melalui LKIM sentiasa memainkan peranan yang penting dan berkesan dalam menjaga kebajikan serta terus memperbaiki kedudukan sosioekonomi dan mengurangkan bebanan nelayan,” kata Dr. Ronald.

Selain itu, bagi membangunkan infrastruktur jeti sedia ada, tiga lokasi lain juga telah dibaik pulih sebelum ini iaitu di Jeti Kampung Muanad II, Jeti Kampung Seri Menanti dan Jeti Kampung Keramat. 18 buah lagi jeti dan titian di sekitar kampung-kampung nelayan di Beluran sedang dalam dua perancangan LKIM untuk dibaik pulih, dinaik taraf serta bina baharu yang akan memberi kemudahan pendaratan ikan yang lebih baik.

Kerajaan sentiasa menyediakan peruntukan bagi membangunkan pelbagai kemudahan dan inisiatif untuk nelayan termasuk kemudahan infrastruktur seperti pelabuhan perikanan, kompleks pendaratan ikan, jeti-jeti dan lain-lain lagi di seluruh negara. Setakat ini, LKIM telah membina sebanyak 46 buah kompleks pendaratan ikan. Kemudahan seumpama ini banyak membantu nelayan mendaratkan dan memasarkan hasil tangkapan ikan.

Di Sabah, LKIM dalam kajian kesesuaian tapak untuk membina sebuah kompleks pendaratan ikan moden di tapak tanah LKIM di Sandakan. Dalam pada itu, YB Menteri turut meninjau rumah nelayan di bawah Projek Khas Perumahan Nelayan (PKPN) di Kampung Keniogan, Beluran. Ini adalah sebahagian daripada 200 buah rumah nelayan yang telah dan sedang dibaik pulih oleh LKIM di kawasan Beluran dengan peruntukan sebanyak RM3 juta. Sebelum ini, LKIM juga telah membaik pulih 152 buah rumah nelayan di kawasan Beluran.

Projek PKPN merupakan usaha Kerajaan Persekutuan bagi meningkatkan taraf hidup isi rumah berpendapatan rendah dengan membaik pulih rumah, membina rumah baharu dan mewujudkan penempatan semula nelayan supaya golongan nelayan menikmati kualiti hidup yang lebih baik dan selesa. Kerajaan melalui LKIM telah memperuntukkan lebih RM150 juta pada tahun ini bagi menyediakan bantuan dan insentif kepada masyarakat nelayan seluruh negara yang merangkumi ESHN, Subsidi Minyak Diesel dan Petrol, Dana Nelayan, Tabung Bencana dan Kebajikan Nelayan, Projek Tanaman Kotan, Bantuan Projek Ekonomi Kumpulan Nelayan, dan Program Food Basket Nelayan. Terdapat 582 orang nelayan aktif di Kawasan berkenaan telah menerima Elaun Sara Hidup Nelayan (ESHN) dengan kadar bayaran RM300.00 sebulan.

ESHN ini ditingkatkan oleh kerajaan bermula bulan Januari 2021, dengan kadar RM250.00 kepada RM300.00 sebulan  memberikan manfaat kepada 35 000 orang nelayan laut seluruh negara. Menurut Dr. Ronald, golongan nelayan merupakan antara barisan hadapan sektor agromakanan yang sangat penting dalam memastikan kelangsungan bekalan makanan negara. Tambah beliau lagi, “Kerajaan melalui MAFI dan LKIM akan terus memastikan kebajikan semua golongan sasar sentiasa terbela serta memastikan kelangsungan dan kelancaran rantaian bekalan makanan.“

Dalam majlis yang sama, Dr Ronald yang juga Ahli Parlimen Beluran turut menyampaikan Bantuan Persekolahan kepada 130 orang murid SK Keniogan yang  disumbangkan oleh Yayasan Nelayan Malaysia (YANEM) dengan peruntukan sebanyak RM6500.00. MAFI melalui agensinya, LKIM telah dan akan sentiasa memainkan peranan yang penting dan berkesan sebagai agensi yang dipertanggungjawabkan untuk menjaga kebajikan, memperbaiki kedudukan sosioekonomi nelayan dengan menumpukan peningkatan pendapatan dan memajukan perusahaan perikanan negara serta memastikan bekalan ikan mencukupi di seluruh negara.


Peruntukan RM1 Bilion untuk Pulih dan Tambah Pendapatan Peneroka Felda

Untuk mendapatkan maklumat terkini, ikuti kami melalui Telegram

Tanah Merah – Kerajaan memperuntukkan  RM1 bilion dalam usaha memulihkan Felda dan menambah pendapatan peneroka di seluruh negara. Menteri di Jabatan Perdana Menteri (Ekonomi), Dato’ Seri Mustapa Mohamed menyatakan bahawa usaha pemulihan Felda melalui Program Pembangunan Peneroka (PPP) antara cadangan dalam Kertas Putih Felda seperti yang dibentangkan di Parlimen pada tahun 2019.

“Kertas Putih ini antara lainnya untuk merangka beberapa strategi memulihkan Felda kerana Felda menghadapi masalah. “Salah satu strategi adalah untuk menambah pendapatan peneroka. Kertas ini juga telah memperincikan beberapa tindakan antaranya Program Pembangunan Peneroka atau PPP yang menyatakan sejumlah RM1 bilion akan diagihkan kepada semua peneroka di seluruh negara.“ Mustapa menjelaskan peruntukkan RM1 bilion itu membabitkan projek sektor pertanian, penternakkan dan akuakultur.

Pihak kerajaan mula mengagihkan geran peruntukkan pada tahun 2020 melibatkan RM174 juta yang diluluskan kepada semua peneroka di seluruh negara yang melibatkan RM108 juta untuk penternakan, RM51 juta untuk pertanian manakala RM10 juta lagi untuk sektor akuakultur.

Program Pembangunan Peneroka (PPP) telah memberi manafaat kepada 55 ribu peneroka Felda di 317 tanah rancangan seluruh negara. Program tersebut melibatkan penyertaan peneroka samada melalui penglibatan secara plasma (individu) atau melalui koperasi. Sehingga kini, kerajaan telah meluluskan sebanyak 7225 Projek PPP Felda di seluruh negara.

Mustapa berkata demikian selepas meninjau projek ternakan arnab terbesar di Felda Kemahang, salah satu projek yang dilaksanakan melalui kaedah koperasi di Felda Kemahang Satu petang semalam. Kerajaan meluluskan geran berjumlah RM456 000 untuk projek ternakan arnab dengan penglibatan seramai 455 peneroka dari wilayah Gua Musang. Projek ternakan arnab itu bermula pada 1 Jun 2021 dengan hasil jualan dikongsikan bersama peneroka yang terlibat.

Dalam perkembangan berkaitan, beliau turut memaklumkan Felda Global Ventures Holdings Berhad (FGV) telah menjalinkan kerjasama dengan Mydin Wholesales bagi memasarkan produk keluaran peneroka Felda. Beliau menjelaskan bahawa penguasaan Felda ke atas FGV dapat memperkukuhkan lagi Program Pembangunan Peneroka Felda dan dapat menterjemahkan hasrat Felda untuk menjadi hub pengeluaran makanan negara.


Trend Perdagangan Malaysia Terus Meningkat pada Februari 2022

Kuala Lumpur – Perdagangan Malaysia meneruskan trajektori meningkat pada Februari 2022 dengan mencatatkan pertumbuhan dua digit bagi perdagangan, eksport, import dan lebihan perdagangan, kata Menteri Kanan Perdagangan Antarabangsa dan Industri, Dato’ Seri Mohamed Azmin Ali. Beliau menyatakan bahawa perdagangan meningkat sebanyak 17.5% kepada RM184.75 bilion berbanding Februari 2021, menandakan pertumbuhan dua digit bagi 13 bulan berturut-turut.

Menurutnya, eksport melepasi paras RM100 bilion meningkat sebanyak 16.8% kepada RM102.27 bilion, pertumbuhan dua digit bagi tujuh bulan berturut-turut manakala import berkembang 18.4% kepada RM82.48 bilion dan lebihan perdagangan tumbuh 10.7% kepada RM19.79 bilion. “Eksport ke pasaran utama, terutamanya ASEAN, China, Kesatuan Eropah (EU) dan Jepun, merekodkan pertumbuhan dua digit,“ katanya dalam satu kenyataan yang dikeluarkan oleh Perbadanan Pembangunan Perdagangan Luar Malaysia (MATRADE).

Beliau turut menambah bahawa perdagangan, eksport dan import bulan ke bulan masing-masing susut sebanyak 9.2%, 7.9% dan 10.8%, berikutan hari bekerja yang singkat dan musim perayaan pada bulan Februari, manakala lebihan perdagangan meningkat sebanyak 6.6%. Bagi tempoh dua bulan pertama 2022, perdagangan, eksport dan import mencatatkan pertumbuhan terpantas sejak tahun 2010. Perdagangan melonjak sebanyak 21.4% tahun ke tahun kepada RM388.33 bilion; dengan eksport naik 20.4% tahun ke tahun kepada RM213.34 bilion, import meningkat 22.6% tahun ke tahun kepada RM174.99 bilion dan lebihan perdagangan menokok 11.2% tahun ke tahun kepada RM38.35 bilion.

Produk elektrik dan elektronik menyumbang 38.8% daripada jumlah eksport iaitu sebanyak RM39.65 bilion, meningkat 25.8% tahun ke tahun daripada Februari 2021, manakala eksport produk petroleum naik 9.6% tahun ke tahun kepada RM7.32 bilion, menyumbang 7.2% daripada jumlah eksport. Sementara itu, kimia dan produk kimia berkembang sebanyak 28.2% tahun ke tahun kepada RM6.64 bilion, menyumbang 6.5% daripada jumlah eksport. Minyak sawit dan produk pertanian berasaskan minyak sawit melonjak sebanyak 58.9% tahun ke tahun kepada RM6.26 bilion atau 6.1% daripada jumlah eksport dan pembuatan logam meningkat 31.8% tahun ke tahun kepada RM4.95 bilion atau 4.8% daripada jumlah eksport.

“Pada Februari 2022, perdagangan dengan ASEAN menyumbang 27.6% daripada jumlah perdagangan Malaysia, meningkat sebanyak 24.6% tahun ke tahun kepada RM51.03 bilion.“Â Semasa bulan tersebut, perdagangan dengan China, yang mewakili 17.4% daripada jumlah perdagangan Malaysia, meningkat sebanyak 11.9% tahun ke tahun kepada RM32.18 bilion.

Beliau menambah perdagangan dengan EU yang menyumbang 8.1% daripada jumlah perdagangan Malaysia pada Februari 2022, berkembang sebanyak 17.8% tahun ke tahun kepada RM15.03 bilion. “Import dari EU meningkat 16.9% tahun ke tahun kepada RM5.86 bilion.“


Moody’s Investors Service Sahkan Penarafan A3 TNB dengan Prospek Stabil

Kuala Lumpur – Moody’s Investors Service mengesahkan penarafan bon tidak bercagar senior A3 Tenaga Nasional Bhd (TNB) dengan prospek stabil. Moody’s juga mengesahkan Penilaian Kredit Garis Asas (BCA) TNB pada baa2.

Pengesahan itu berikutan tarif terkawal terbaharu TNB untuk tempoh kawal selia ketiga (RCP3) yang berakhir pada Disember 2024 yang akan menyokong pengekalan metrik kewangannya pada tahap yang konsisten dengan baa2 BCA. “Baa2 BCA TNB itu menempatkan kedudukan pasarannya yang kukuh dan profil kewangan yang sederhana serta rangka kerja kawal selia yang menyokong tetapi masih baharu tempat ia beroperasi.”

Moody’s menjangkakan TNB akan mengekalkan kewangan yang sederhana seperti yang diukur oleh aliran tunai atau hutang, sekitar 13% semasa RCP3 berdasarkan tarif asas terkawal sebanyak 39.95 sen setiap kilowatt jam dan elaun perbelanjaan modal yang diluluskan sebanyak RM20.55 bilion untuk perniagaan dikawal selia. “TNB menunjukkan pendapatan yang stabil sepanjang tempoh pandemik, mendapat manfaat daripada rangka kerja pengawalseliaan yang menyokong direka untuk melindungi hasilnya daripada kemerosotan dalam permintaan tenaga.“

Selain itu, Moody’s menyatakan bahawa pihaknya memahami bahawa pendapatan daripada perniagaan penjanaan tidak dikawal selia TNB kebanyakannya datang dalam bentuk pembayaran kapasiti, bebas daripada penyampaian tenaga sebenar atau harga bahan api. “Tinjauan penarafan yang stabil mencerminkan operasi dan aliran tunai TNB yang boleh dijangka, disokong oleh rejim kawal selia yang menyokong direka untuk melindungi syarikat daripada ketidaktentuan dalam permintaan volum atau kos bahan api.”


Kata Sendi Nama “antara”

Untuk mendapatkan maklumat terkini, ikuti kami melalui Telegram


Memahami Istilah Hartal

Perkataan “hartal” menjadi perbualan dan tanda tanya orang awam apabila digunakan dalam Gerakan Hartal Doktor Kontrak pada 26 Julai 2021 oleh sekumpulan doktor kontrak di beberapa hospital di seluruh Malaysia. Gerakan ini merupakan kesepakatan yang dicapai dan dipersetujui oleh para doktor kontrak yang berkaitan dengan beberapa tuntutan, iaitu jaminan pelantikan tetap bagi doktor kontrak dan baharu, hak, gaji serta kebajikan sama rata seperti doktor tetap, termasuklah cuti dan faedah. Sebanyak 25 hospital telah dicadangkan untuk mengadakan hartal ini yang bertempat di pusat kesihatan di bawah seliaan Kementerian Kesihatan Malaysia di seluruh negara.

Jika dilihat dalam Kamus Dewan Perdana (2020), terungkap perkataan hartal yang terdiri daripada dua makna, iaitu makna pertama membawa maksud bedak air berwarna kuning, dibuat daripada campuran beras, kunyit, cekur dan bunga-bungaan, disapukan pada bahagian tertentu badan dan dianggap dapat menghilangkan bala, meredakan sawan dan sebagainya. Makna yang kedua pula merujuk tindakan tidak bekerja atau tidak berniaga secara beramai-ramai pada hari yang telah ditentukan, bertujuan untuk menyuarakan rasa tidak puas hati, marah dan sebagainya kepada kerajaan atau majikan; mogok.

Hartal ialah perkataan daripada istilah yang mengalami serapan daripada bahasa Gujarat: હડતાળ haḍtāḷ atau હડતાલ haḍtāl) yang merujuk tindakan menunjuk perasaan secara beramai-ramai, kebiasaannya membabitkan mogok dan penutupan tempat kerja. Bahasa Gujarat ialah turunan daripada gabungan bahasa Sanskrit हट्ट haṭṭa “pasar“ dan ताल tāla “kunci mangga”, termasuklah pejabat, kedai dan mahkamah sebagai satu bentuk keingkaran awam bagi tujuan menarik perhatian pemerintah terhadap rasa keengganan rakyat yang berkaitan dengan suatu dasar atau pendirian (Factotum, 2005).

Oleh itu, tidak mustahil untuk kata haḍtāl yang terlebih dahulu wujud dan digunakan dalam bahasa Gujarat sebelum kata hartal dan kemasukan kata haḍtāḷ itu terus daripada bahasa Gujarat. Hal ini jelas menunjukkan pertembungan antara dua masyarakat yang berbeza yang sudah tentu akan mempengaruhi sistem bahasa sesebuah masyarakat.

Menurut David M. (2014) pula, penggunaan istilah hartal ini pernah diketengahkan oleh tokoh kemerdekaan India, iaitu Mahatma Gandhi rentetan daripada tindakan menunjuk perasaan yang dilakukan warga setempat terhadap pihak British dan raja-raja kecil naungan terhadap dasar-dasar yang dilihat menghimpit rakyat termasuklah hal-hal percukaian. Kefahaman ini juga turut tersebar luas ke India, Pakistan, Bangladesh dan Sri Lanka.

Selepas Perang Dunia Kedua, idea dan istilah ini mula mengetuk minda pengguna rantau Nusantara, khususnya di Tanah Melayu dengan Gerakan mengingkari pemerintah British yang berlarutan di antara tahun 1940-an hingga tahun 1960-an. Pemogokan yang paling dikenali ketika ini ialah Hartal Tanah Melayu 1947, iaitu gerakan bagi membantah usulan perlembagaan yang dicadangkan oleh penjajah British serta Hartal Pulau Pinang 1967, yang berlaku hasil tindak balas terhadap kejatuhan nilai dolar Malaya dengan beralihnya kepada mata wang ringgit Malaysia yang diperkenalkan ketika itu (David M., 2014).

Sesungguhnya, setiap perkataan di dunia ini memiliki sejarah asal usul tersendiri. Begitu juga dengan perkataan yang lahir daripada setiap bahasa yang digunakan dan dituturkan oleh setiap manusia yang juga mempunyai asal usulnya dalam menggambarkan budaya masyarakat tersebut. Hal ini juga berlaku terhadap idea kelahiran perkataan hartal yang wujud di Malaysia. Oleh itu, tidak hairanlah jika dikatakan bahawa istilah hartal ini berasal dari India dan berkembang ke negara Eropah dan seterusnya dibawa ke Alam Melayu.


Pengeluaran RM10 000 KWSP Beri Impak Pelaburan Jangka Pendek

Kuala Lumpur – Pengeluaran khas RM10 000 caruman Kumpulan Wang Simpanan Pekerja (KWSP) bakal memberi kesan jangka masa pendek kepada kemampuan pelaburan institusi tersebut. Timbalan Menteri Kewangan, Dato’ Indera Shahar Abdullah menyatakan bahawa KWSP akan mengimbangi portfolio bagi mengatasi kesan prestasi pelaburannya.

Beliau menambah bahawa KWSP juga akan memastikan dana persaraan seramai 6.3 juta ahlinya terjamin.

“Keputusan kerajaan untuk membenarkan pengeluaran RM10 000 secara one-off akan memanfaatkan seramai 6.3 juta ahli. “Ini bermakna sebanyak RM63 bilion akan disalurkan dan sudah pasti kuasa membeli rakyat akan meningkat serta akan memberi kesan langsung kepada ekonomi negara.“ Bagaimanapun penyediaan nilai pengeluaran berjumlah RM63 bilion akan memberi kesan terhadap kemampuan pelaburan KWSP dalam jangka masa pendek.“ Namun demikian, KWSP akan mengimbangi semula portfolio bagi mengurangkan kesan kepada prestasi pelaburan dan KWSP sentiasa komited untuk memastikan dana persaraan ahlinya terjamin,“ katanya di Dewan Rakyat hari ini.

Beliau berkata demikian sebagai menjawab soalan tambahan Datuk Mahfuz Omar (PH-Pokok Sena) mengenai kesan pengeluaran khas KWSP yang diumumkan kerajaan baru-baru ini.


Pengeluaran Gas Medan Minyak Pegaga Sudah Bermula

Kuala Lumpur – Petronas mengumumkan bahawa medan minyak Pegaga di Blok SK320, di luar pantai Sarawak  telah memulakan pengeluaran gas pertama ke dalam Kompleks LNG Petronas di Bintulu. Blok SK320 dikendalikan oleh Mubadala Development Company Oil and Gas Limited (Mubadala Petroleum) dengan 55% kepentingan, manakala rakan kongsi terdiri daripada Petronas Carigali Sdn Bhd sebanyak 25% dan Sarawak Shell Berhad pula 20%.

Kemudahan pengeluaran yang terdiri daripada platform pemprosesan pusat bersepadu dan platform penggerudian telaga direka untuk menghasilkan 550 MMscfd gas yang dialihkan melalui saluran paip dasar laut yang disambung ke rangkaian saluran paip gas luar pesisir sedia ada.

Naib Presiden Kanan Pengurusan Petroleum Malaysia Petronas, Mohamed Firouz Asnan menyatakan bahawa Petronas mengucapkan tahniah kepada Mubadala Petroleum dan rakan kongsi mereka dalam mencapai pencapaian penting ini memandangkan bidang Pegaga berada pada kedudukan yang baik untuk menyumbang dengan ketara ke arah mengekalkan bekalan gas Malaysia untuk beberapa dekad yang akan datang.

“Projek itu yang dilaksanakan menerusi keputusan pelaburan terakhir semasa pasaran minyak masih hendak pulih pada tahun 2018 menunjukkan keyakinan pelabur terhadap industri huluan Malaysia.“

“Ekosistem negara juga membuktikan daya tahannya dengan reka bentuk yang berjaya dan fabrikasi kemudahan yang disiapkan semasa kemuncak pandemik COVID-19,” tambahnya.

Petronas meneruskan Wawasan Huluan 2030 untuk meningkatkan tahap pengeluaran Malaysia kepada dua juta boepd daripada paras semasanya kira-kira 1.8 juta boepd melalui pembangunan pelbagai peluang yang sedang dalam perancangan di luar medan minyak Pegaga.


Gangguan Bekalan Berpotensi Berlaku dari Rusia dan Ukraine Beri Impak Rendah kepada APAC

Untuk mendapatkan maklumat terkini, ikuti kami melalui Telegram

Kuala Lumpur – Moody’s Analytics melihat sedikit pendedahan secara langsung kepada potensi kehilangan import dari Rusia atau Ukraine di rantau Asia-Pasifik (APAC) kecuali satu-satunya import penting iaitu import minyak dan arang batu ke China dan penghantaran khusus seperti baja ke Indonesia dan Malaysia. Risiko utama bagi APAC ialah perlu membayar harga global yang lebih tinggi untuk semua komoditi.

“Rantau Asia Pasifik sebahagian besarnya tidak terkesan daripada inflasi yang cepat berlaku kini di Eropah dan Amerika Utara, “ kata firma penyelidikan itu dalam laporan analisis bertajuk “APAC’s Small Direct Exposure to Russian Trade Won’t Hold Back Rising Inflation.“ “Tetapi menjelang suku kedua tahun ini, harga komoditi global yang tinggi dijangka berlaku terhadap harga pengeluar dan pengguna di seluruh rantau ini.“

Moody’s Analytics menyatakan bahawa Australia, Malaysia dan Indonesia ialah pengeksport bersih komoditi berasaskan tenaga dan termasuk minyak mentah, petroleum, gas asli, dalam bentuk gas lain dan arang batu dalam rantau Asia Pasifik.

Lain-lain negara utama di rantau APAC ialah pengimport bersih komoditi tenaga, kurang daripada 2% Keluaran Dalam Negara Kasar (KDNK) untuk New Zealand dan sehingga hampir 8% KDNK untuk Singapura. “Namun, import bersih dari Rusia dan Ukraine melibatkan bahagian kecil berjumlah tidak lebih daripada 1% daripada KDNK.

“Pendedahan terhad kepada komoditi tenaga yang diimport dari Rusia atau Ukraine adalah konsisten merentasi minyak mentah dan petroleum, gas asli cecair (LNG) dan gas-gas lain serta arang batu.“

Moody’s Analytics menyatakan bahawa bank pusat di rantau ini akan memulakan proses normalisasi dasar lebih cepat memandangkan prestasi ekonomi yang kukuh di kebanyakan wilayah APAC sejak suku keempat tahun lalu tidak termasuk China, India dan Jepun.

“Taiwan mendahuluinya pada 17 Mac dengan peningkatan 25 mata asas yang mengejutkan dalam kadar dasar faedahnya, satu langkah yang tidak dijangka berlaku sehingga pertengahan tahun. Negara itu menyertai Korea Selatan, Singapura, dan New Zealand dalam perjalanan menuju normalisasi dasar.“

“China akan kekal sebagai kitaran balas kerana merangsang ekonomi melalui dasar fiskal dan monetari dalam usaha untuk mencapai kadar pertumbuhan 5.5% tahun ini,“ kata firma penyelidikan itu.


Rangkuman Kewangan Menerusi Fintech

Rangkuman kewangan sering kali menjadi fokus perbincangan ekonomi pada peringkat nasional dan global. Rangkuman kewangan atau kewangan inklusif, mempunyai objektif agar perkhidmatan kewangan formal dapat diakses oleh setiap bahagian masyarakat, bukan hanya memfokuskan golongan yang berada di atas piramid ekonomi.

Aspek rangkuman kewangan meliputi akses kepada pembiayaan, pembayaran, bantuan penyelesaian kewangan, dan literasi kewangan. Manakala, fokus sasarannya merupakan bahagian masyarakat yang tidak atau kurang mendapat perkhidmatan kewangan.

Usaha mencapai rangkuman kewangan di Malaysia diterajui oleh Bank Negara Malaysia (BNM). Rangkuman kewangan merupakan teras penting yang meyokong pembangunan institusi kewangan negara. Inti pati pencapaian rangkuman kewangan terletak pada pembangunan produk dan servis yang inovatif.

Mendalami isu ini, kita tidak dapat mengelak daripada membincangkan hubungan saling pengaruh antara fintech dengan rangkuman kewangan. Sebagai inovasi teknologi bagi produk dan servis kewangan, fintech berperanan mempromosikan rangkuman kewangan. Hal ini dapat dicapai melalui pengurangan jurang maklumat asimetri, pengurangan kos transaksi, padanan pembiaya, dan peminjam yang lebih efisien, pengurangan halangan kemasukan, dan peningkatan ekonomi skala.

Kebiasaannya, peminjam mempunyai lebih banyak maklumat berkenaan projek mereka berbanding dengan pembiaya. Mereka mungkin bertindak mengambil risiko yang lebih tinggi daripada apa-apa yang mereka nyatakan. Dengan menggunakan algoritma dan maklumat elektronik lain menerusi aplikasi fintech, institusi kewangan dan perbankan dapat menilai sama ada peminjam akan menggunakan pinjaman tersebut untuk pelaburan bona fide atau sebaliknya.

Teknologi juga dapat mempercepat proses transaksi, menjadikan kos per transaksi lebih rendah. Teknologi menerusi pemprograman komputer juga membolehkan padanan antara pembiaya dengan peminjam menjadi lebih efisien, bergantung pada kehendak kedua-dua pihak. Di samping proses yang lebih cepat dan tepat, aspek padanan oleh komputer ini juga bersifat berbagai-bagai-bagai dimensi berbanding dengan penilaian oleh seseorang pegawai institusi kewangan.

Inovasi dan teknologi dalam perkhidmatan kewangan secara amnya dilihat dapat membantu untuk mengurangkan kos transaksi, seterusnya meningkatkan pendapatan boleh guna (disposable income) yang boleh dilaburkan untuk meningkatkan pengumpulan aset, dan akhirnya meningkatkan taraf hidup. Melalui pengurangan kos tetap operasi, fintech juga dapat mengurangkan halangan kemasukan industri.

Dalam hal yang sama, inovasi rangkuman kewangan harus mengadaptasikan perkhidmatan kewangan kepada konteks, kondisi, dan pilihan oleh bahagian masyarakat yang berpendapatan rendah. Di samping itu, rangkuman kewangan harus distrukturkan agar menjadi penyelesaian yang lestari bagi jangka masa panjang.

Akhir sekali, fintech juga dapat menyumbang kepada peningkatan ekonomi skala. Sebagai contohnya, ekonomi skala dapat dicapai apabila dua platform sistem yang berbeza saling bekerjasama dan berkongsi maklumat, dan seterusnya membolehkan pemasaran bersasar dilaksanakan terus kepada pelanggan.

Jelaslah bahawa trend dan inovasi digital masa kini yang kebanyakannya melibatkan teknologi telefon mudah alih membolehkan segenap lapisan masyarakat mendapatkan akses kepada pelbagai perkhidmatan kewangan dengan lebih pantas dan mudah.

Teknologi terkini mengambil peluang atas situasi di mana majoriti masayarakat memiliki telefon mudah alih. Malah, kajian mengunjurkan bahawa pada tahun 2021, lebih banyak populasi global dunia mempunyai telefon mudah alih berbanding dengan akaun bank.

Setakat ini, tahap rangkuman kewangan di Malaysia dilaporkan oleh Bank Dunia sebagai memuaskan. Keadaan ini dipengaruhi oleh penyeliaan BNM secara rapi. BNM aktif memperkasakan kedua-dua institusi dan pasaran kewangan negara bagi membolehkan pembangunan instrumen dan servis kewangan boleh dicapai oleh golongan yang tidak atau kurang mendapat perkhidmatan kewangan. Dengan pembangunan pesat dalam bidang teknologi, maka fintech sewajarnya diadaptasikan dalam inisiatif akan datang bagi meningkatkan pencapaian dalam rangkuman kewangan negara.

Dr. Nurul Afidah Mohamad Yusof ialah Penolong Profesor di Jabatan Kewangan, Fakulti Perniagaan dan Kewangan, Universiti Tunku Abdul Rahman.


Pelaksanaan GST Masih dalam Peringkat Kajian

Untuk mendapatkan maklumat terkini, ikuti kami melalui Telegram

Kuala Lumpur – Kerajaan masih mengkaji kesesuaian untuk melaksanakan Cukai Barang dan Perkhidmatan (GST) dan model cukai kepenggunaan yang lain.  Kementerian Kewangan menyatakan bahawa kajian itu mengambil kira semua aspek termasuklah kelemahan sistem cukai jualan dan cukai perkhidmatan sedia ada serta kelemahan sistem GST yang dilaksanakan pada tahun 2015.

“Kajian yang dijalankan turut meliputi kesan ke atas ekonomi, kos sara hidup, kesan cukai ke atas harga barang serta keupayaan menangani kegiatan ekonomi gelap.“ Jika cukai GST  dilaksanakan, cukai itu juga perlu bersifat mudah ditadbir dan tidak meningkatkan kos perniagaan di samping dapat mengukuhkan kedudukan fiskal negara. Menurut kementerian itu, ekonomi negara sedang berada dalam fasa pemulihan dan pelaksanaan sebarang bentuk cukai kepenggunaan yang baharu perlu mengambil kira senario semasa.

“Di samping itu, situasi itu juga memberi ruang bagi persiapan dan persediaan yang rapi di kedua-dua pihak kerajaan dan pembayar cukai.“

Sementara itu, kutipan hasil Cukai Jualan dan Perkhidmatan kerajaan Persekutuan bagi tahun 2021 adalah sebanyak RM25.48 bilion, yang terdiri daripada RM13.49 bilion daripada Cukai Jualan dan RM11.99 bilion daripada Cukai Perkhidmatan. Pada tahun 2020, Cukai Jualan dan Perkhidmatan yang dikutip ialah berjumlah RM25.25 bilion merangkumi RM13.24 bilion daripada Cukai Jualan dan RM12.01 bilion daripada Cukai Perkhidmatan.


Supermax Bina Kemudahan Pembuatan Termaju Pertama di Texas

Kuala Lumpur – Supermax Corporation Bhd melalui anak syarikatnya yang berpangkalan di Amerika Syarikat (AS), Maxter Healthcare Inc akan membina kemudahan pembuatan termaju di Brazoria County, Texas. Supermax menyatakan bahawa kemudahan baharu itu akan menjadi kilang pembuatan ke-18 syarikat di seluruh dunia dan yang pertama di AS.

Menurut syarikat itu, kemudahan pembuatan baharu seluas 215 ekar itu akan mempamerkan keupayaan canggih melalui penggunaan kecerdasan buatan dan kejuruteraan robotik yang diperluaskan dan akan merangkumi lapan bangunan.

“Fasa satu akan memulakan pembinaan pada suku kedua 2022 dengan pengeluaran sarung tangan dijangka bermula pada suku kedua 2023.“Â Syarikat itu sebelum ini mengumumkan pelaburan sebanyak AS$350 juta dalam fasa pertama daripada empat fasa pembinaan.

Kemudahan Supermax di Texas akan memenuhi sekurang-kurangnya 10% hingga 15% daripada permintaan tahunan sarung tangan nitril perubatan di AS dalam tempoh dua hingga empat tahun akan datang dalam fasa pertama sahaja. Fasa kedua akan memenuhi 20% hingga 25% permintaan dan penggunaan di AS dalam tempoh empat hingga enam tahun akan datang.

Pengasas dan Pengerusi Eksekutif Supermax, Datuk Seri Stanley Thai menyatakan bahawa kemudahan pembuatan di AS sentiasa menjadi keinginan syarikat. Kumpulan Supermax telah melibatkan ARCO/Murray, pembina terkenal untuk gudang dan ruang pengedaran (menurut Engineering News-Record) untuk projek ini. Supermax mengeksport ke 165 negara dan mempunyai pusat pengedaran serta operasi di AS, Kanada, UK, Ireland, Brazil, Jepun, Hong Kong dan Singapura.


Rusia Arahkan Jualan Minyak Negara dalam Mata Wang Ruble

Moscow – Rusia menetapkan penjualan gas aslinya akan menggunakan mata wang ruble, khususnya kepada negara yang dianggap tidak mesra, sekali gus menyaksikan harga gas dan minyak di Eropah melonjak naik. Presiden Rusia Vladimir Putin menyatakan bahawa langkah itu sebagai balasan terhadap tindakan Barat membekukan aset milik Rusia.

“Saya telah memutuskan untuk melaksanakan satu set langkah untuk menukar pembayaran secepat mungkin. Kita mulakan dengan menukar pembayaran untuk gas asli kita yang dibekalkan kepada negara yang dikatakan tidak mesra dengan Rusia kepada ruble Rusia.“ “Semua pengguna asing harus diberi peluang untuk membuat transaksi yang diperlukan dan harus ada prosedur telus yang boleh difahami untuk mereka membuat pembayaran termasuk prosedur pembelian ruble Rusia dalam pasaran pertukaran asing domestik kami.“ “Saya sudah arahkan Bank of Rusia, bersama-sama dengan kerajaan, untuk menentukan prosedur bagi transaksi sedemikian dalam masa seminggu.“ katanya dalam sidang video khas di Moscow.

Mesej yang dibawa Putin jelas iaitu jika anda mahukan gas kami, beli mata wang kami.
Bagaimanapun, masih tidak dapat dipastikan sama ada Rusia berkuasa untuk menukar secara unilateral kontrak sedia ada yang dipersetujui dalam euro. Putin pada masa sama memberi jaminan bahawa bekalan akan terus disalurkan oleh Rusia di sebalik sekatan ekonomi yang dikenakan Barat. “Pada masa yang sama, saya ingin menekankan bahawa Rusia akan meneruskan dengan segala cara untuk membekalkan gas asli mengikut jumlah, harga dan prinsip penetapan harga yang ditetapkan dalam kontrak yang dibuat sebelum ini.“

Negara Eropah bergantung besar kepada bekalan tenaga dari Rusia untuk kegunaan kilang dan rumah penduduk khususnya pada musim sejuk. Sejak keputusan itu dibuat, harga pukal bagi gas di Eropah melonjak sehingga 30% dan nilai ruble pula meningkat selepas kejatuhan mendadak pasca sekatan Barat. Cabaran yang dihadapi oleh Kesatuan Eropah (EU) untuk mencari jalan pembayaran yang lebih mudah memandangkan institusi kewangan blok itu dihalang dari berurusan dengan Rusia. Pertukaran ini bermakna insititusi kewangan EU perlu mendapatkan ruble daripada pasaran domestik Rusia.

Setakat ini 40% bekalan gas Eropah adalah dari Rusia namun ketika ini EU sedang berusaha mempelbagaikan sumber bekalan bagi mengurangkan kebergentungan terhadap Rusia. Namun begitu, Organisasi Negara Pengeksport Petroleum (OPEC) sebelum ini menegaskan bahawa tidak ada satu sumber di dunia yang mampu mengantikan sumber minyak Rusia sebanyak 7 juta tong sehari.


Peranan Golongan Wanita dalam Ekonomi Negara

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan merasmikan ”Pembukaan Webinar Yayasan Tuanku Fauziah (YTF) – Edisi Keusahawanan Sosial.” Baginda bertitah peranan wanita dalam pelbagai aspek serta bidang wajar dibanggakan kerana terbukti wanita juga mampu menyumbang kepada pembangunan negara. Dalam konteks wanita sebagai usahawan, kita dapat melihat bahawa peranan dan sumbangannya terhadap ekonomi negara semakin ketara.

Menyentuh kepada aspek keusahawanan sosial, bidang itu bukan lagi satu topik baharu untuk dibincangkan pada zaman ini, namun kesedaran dan impak 3P iaitu kepada masyarakat, alam sekitar, dan keuntungan terhadapnya masih agak belum meluas. Malah, keusahawanan sosial ini bukan sahaja dapat membantu golongan masyarakat secara keseluruhan tetapi  lebih khusus kepada wanita lain seperti ibu tunggal.

Webinar ini dianjurkan oleh Kementerian Pembangunan Usahawan dan Koperasi Malaysia (KUSKOP) melalui Institut Keusahawanan Negara (INSKEN) dan dikuasakan oleh Yayasan Tuanku Fauziah (YTF). Sesi pertama menyaksikan Ketua Setiausaha Kementerian Pembangunan Usahawan dan Koperasi (KUSKOP), Dato’ Suriani Dato’ Ahmad berbicara mengenai “Kaitan ‘Sustainable Development Goals (SDG)’ dengan Keusahawanan Sosial”.

Menurut DYTM Tuanku Syed Faizuddin Putra, kepakaran golongan wanita sangat diperlukan untuk mencetuskan lebih banyak idea kreatif dan inovatif bagi membantu menyelesaikan isu seumpama ini melalui pelaksanaan keusahawanan sosial. Tambah DYTM Tuanku Raja Muda, kebijaksanaan wanita yang mampu menjalankan perniagaan khususnya dalam keusahawanan sosial ini juga akan terus disokong dan ditonjolkan di peringkat lebih tinggi.

Majlis Penutupan disempurnakan oleh Raja Puan Muda Perlis Tuanku Hajah Lailatul Shahreen Akashah Khalil selaku Pengerusi Yayasan Tuanku Fauziah pada sebelah petang.


IHH Bercadang untuk Ambil Alih Syarikat Usaha Sama Ramsay-Sime Darby

Untuk mendapatkan maklumat terkini, ikuti kami melalui Telegram

Kuala Lumpur – Sime Darby Holdings Bhd (SDH) dan Ramsay Health Care Ltd telah menerima cadangan daripada IHH Healthcare Bhd untuk pengambilalihan 100% daripada syarikat usaha sama 50:50 mereka, Ramsay Sime Darby Health Care Sdn Bhd (Ramsay SDH). Dalam makluman kepada Bursa Malaysia, Sime Darby Bhd menyatakan bahawa cadangan indikatif itu, nilai perusahaan indikatif bersyarat untuk Ramsay SDH ialah RM5.67 bilion atas asas tanpa tunai dan tanpa hutang.

“Cadangan indikatif itu tertakluk kepada syarat penyelesaian usaha ketekunan wajar yang memuaskan, rundingan dan muktamadnya perjanjian jual beli. “Setelah menyemak cadangan indikatif, SDH dan Ramsay SDH telah bersetuju dengan tempoh eksklusif selama empat minggu untuk membenarkan IHH menjalankan usaha ketekunan wajar dan merundingkan perjanjian jual beli.“

Syarikat ituÂ menyatakan bahawa tiada jaminan bahawa persetujuan akan dicapai berkenaan dengan cadangan indikatif atau bahawa transaksi akan berlaku.


Peningkatan Harga Simen Didorong oleh Kenaikan Harga Bahan Mentah

Seremban – Kenaikan harga simen sekarang  didorong oleh kenaikan harga bahan mentah yang digunakan dalam proses pembuatan, khususnya arang batu di pasaran antarabangsa. Pengarah Urusan Cement Industries of Malaysia Berhad (CIMA) Sharuddin Omar Hashim menyatakan bahawa bahan mentah mengalami kenaikan harga, termasuk arang batu yang kini merangkumi 30% hingga 40% daripada kos pengeluaran simen, sekali gus menyebabkan syarikat pembuatan tiada pilihan selain menaikkan harga.

Menurut beliau, kenaikan harga arang batu sekarang didorong oleh larangan eksport Indonesia dan konflik antara Rusia dan Ukraine. “Harga arang batu sebelum ini berada dalam lingkungan AS$60 (RM252) hingga AS$70 (RM294) satu tan, tetapi kini meningkat kepada AS$200 (RM842) satu tan dan mungkin mencecah sehingga AS$400 (RM 1,685). “Larangan eksport dari Indonesia ke negara lain dan konflik Rusia-Ukraine telah menyebabkan kesukaran mendapatkan bekalan arang batu, sekali gus menyebabkan harga bahan mentah menjadi tinggi.”

Beliau menyatakan bahawa harga bahan mentah lain dalam pengeluaran simen juga meningkat dengan agak tinggi berikutan penularan wabak COVID-19 selain masalah kesesakan dari segi logistik dan pengedaran. Beliau juga menambah syarikatnya cuba sedaya-upaya untuk mengoptimumkan pengeluaran dan mengurangkan kos pengeluaran melalui penggunaan bahan alternatif lain.


Menyemarakkan Aktiviti Bahasa dan Sastera Bersama-sama Orang Asli

PERAK−Apresiasi Bahasa dan Sastera Milik Bersama amat bertepatan dengan program bersama-sama masyarakat Orang Asli yang diadakan di Batalion 18, Pasukan Gerak Am, Pengkalan Hulu, Perak, yang bermula pada pukul 9.30 pagi ini. Program anjuran Bahagian Pengembangan Bahasa Kebangsaan Pelbagai Kaum, Dewan Bahasa dan Pustaka (DBP) ini diadakan bersempena dengan sambutan ulang tahun ke-62 Batalion 18.

Antara aktiviti yang berlangsung termasuklah Pertandingan Eja dengan Betul, yang terbuka untuk pelajar sekolah rendah dan menengah serta peserta dewasa; Pertandingan Mewarna untuk kanak-kanak berumur enam tahun hingga sembilan tahun; dan Pertandingan Membaca Berita untuk pelajar sekolah rendah. Pada sebelah petang pula, Kuiz Apresiasi Bahasa dan Sastera yang terbuka untuk pelajar sekolah rendah dan menengah turut diadakan.

Penolong Pegawai Pemerintah  Batalion 18 PGA, DSP Tuan Mohd Sail Hassan yang turut hadir ke program tersebut berharap program ini dapat diteruskan pada tahun hadapan. Menurut beliau, program ini wajar diangkat sebagai program tahunan bagi menyemarakkan aktiviti bahasa dan sastera dalam kalangan masyarakat, khususnya masyarakat Orang Asli.


TDM Lupus Aset di Indonesia

Kuala Lumpur – TDM Bhd telah menerima tawaran daripada Ikhasas Sdn Bhd untuk mengambil alih dua anak syarikat di Indonesia yang tidak menguntungkan pada harga RM115 juta. TDM menyatakan bahawa anak syarikatnya  iaitu PT Rafi Kamajaya Abadi (RKA) dan PT Sawit Rezki Abadi (SRA) tidak menjana keuntungan sejak tahun pertama pengeluaran sawit, manakala SRA tidak menjalankan operasi sejak pengambilalihannya oleh kumpulan pada tahun 2015.

“Kedua-dua anak syarikat itu dijangka tidak akan mencatat keuntungan dalam tempoh terdekat,“ kata TDM sambil menambah bahawa kumpulan juga menerima deposit pendahuluan sebanyak RM2.3 juta daripada Ikhasas. TDM, sebuah kumpulan perladangan dan penjagaan kesihatan turut menambah bahawa mereka telah menerima tawaran daripada Ikhasas pada 21 Mac 2022. Ikhasas terlibat dalam perniagaan minyak sawit dan perdagangan serta mengeksport produk sawit. Kumpulan itu berkata ini akan membolehkan TDM menyelaraskan aktiviti perniagaannya dan menumpukan semula tenaga serta sumbernya kepada usaha niaga yang berdaya maju dengan lebih berkesan tanpa perlu berdepan dengan sebarang isu warisan.

Tawaran tersebut  bersyarat dengan TDM dan Ikhasas memenuhi syarat khusus tertentu yang telah dipersetujui dalam tempoh enam bulan dari tarikh penerimaan tawaran atau satu tempoh lebih lama yang dipersetujui oleh kedua-dua belah pihak. “TDM akan berunding secara eksklusif dengan Ikhasas berkenaan cadangan pelupusan dalam tempoh ini atau sehingga tarikh yang kemudian seperti yang dipersetujui oleh kedua-dua pihak.“

TDM telah merekodkan kemerosotan nilai pelaburan aset di Indonesia sejak tahun kewangan 2017 yang berjumlah RM729 juta. Kedua-dua aset di Indonesia itu juga telah diklasifikasikan sebagai aset dipegang untuk jualan sejak tahun 2019.


Peruntukan RM1.5 Juta Bantu Koperasi Mikro

Kuala Lumpur – Kerajaan negeri Johor memperuntukkan RM1.5 juta bagi membantu koperasi kecil dan mikro dalam usaha untuk memulakan semula aktiviti perniagaan tahun ini. Hal itu susulan perkembangan dan pencapaian koperasi di negeri itu yang kekal relevan dan terus mendapat kepercayaan kerajaan negeri.

Menurut Pengarah Suruhanjaya Koperasi Malaysia (SKM) Negeri Johor, Fadilah Salim, Perbadanan Usahawan Johor Sdn Bhd (PUJB) yang merupakan agensi kerajaan negeri turut menyediakan geran kepada koperasi melalui Program Pembangunan Ekonomi Setempat bagi membiayai projek berdaya maju dan bermanfaat kepada komuniti setempat.

“Perkembangan dan pembangunan koperasi di Johor turut mendapat sokongan dan kepercayaan menerusi pelbagai program penyelarasan bersama agensi lain seperti Felcra Berhad (Felcra), Pihak Berkuasa Kemajuan Pekebun Kecil Perusahaan Getah (RISDA) dan Jabatan Kemajuan Orang Asli (Jakoa). “Berdasarkan sokongan yang diberikan kerajaan negeri dan agensi lain ini terbukti koperasi di negeri ini mampu memainkan berperanan besar kepada anggotanya bahkan menjadi pemangkin menerusi perkongsian kemakmuran bersama rakyat.”

Jelasnya lagi, SKM negeri bertekad untuk membawa perubahan bagi memastikan koperasi dapat beri manfaat kepada ahli dan komuniti setempat. Perancangan itu juga selari dengan hasrat SKM dalam memacukan pembangunan koperasi yang lebih progresif dan berdaya saing sekaligus memberi manfaat kepada sosioekonomi rakyat selari dengan Pelan Transformasi Koperasi Malaysia 2021-2025 (TransKoM) yang dilancarkan Kementerian Pembangunan Usahawan dan Koperasi (MEDAC).

“Sasaran tahun ini adalah untuk meluaskan lagi skala operasi dan aktiviti ekonomi seperti pembabitan dalam sektor pertanian moden seperti fertigasi memandangkan Johor mempunyai modal tanah yang besar. “Gabungan aktiviti antara koperasi dan agensi lain juga dapat membuka peluang untuk mewujudkan hub pertanian moden dan memberi pulangan lumayan apabila pintu sempadan dibuka kelak selain segmen ekonomi pembangunan hartanah yang sedia ada.”

Menyentuh tentang pencapaian koperasi di negeri itu, 10 koperasi Johor terpilih bagi Indeks 100 Koperasi Terbaik Malaysia 2021. Selain itu, SKM Negeri Johor telah menerbitkan buku 50 Koperasi Terbaik Johor sejak tahun 2016. Pada masa sama, SKM negeri memainkan peranan penting sebagai pelaksana untuk merangsang pembangunan koperasi melalui penglibatan dalam sektor ekonomi bernilai tinggi serta memantapkan keupayaan dan kebolehan koperasi.


Proton Lancar Inisiatif Tenaga Solar di Kilang Tanjung Malim

Untuk mendapatkan maklumat terkini, ikuti kami melalui Telegram

Kuala Lumpur – Proton telah melancarkan inisiatif tenaga solarnya di kilang Tanjung Malim bagi membantu pengeluar kereta nasional itu mengurangkan pelepasan karbon dioksida sebanyak 11 536 tan setahun sambil menjimatkan kos utiliti. Kemudahan tenaga solar Proton meliputi kawasan seluas 23.4 ekar yang menyediakan ruang parkir untuk 2880 kereta dan digunakan sebagai tempat transit untuk kereta yang dikeluarkan di Tanjung Malim sebelum diedarkan ke seluruh negara.

Kemudahan panel solar di tempat letak kereta itu diliputi oleh 20 544 panel solar dwimuka yangÂ  boleh menjana tenaga daripada cahaya matahari secara langsung pada bahagian atas serta pantulan cahaya matahari dari permukaan jalan dan kereta yang diletakkan di bawah panel tersebut. Kereta yang baru dihasilkan juga turut dilindungi daripada unsur-unsur kerosakan di kawasan parkir itu. Gabungan tenaga yang dijana daripada kemudahan panel solar ialah 12 megawatt puncak (MWp), cukup untuk menampung sehingga 25% daripada penggunaan kuasa di kilang itu.

Kemudahan panel solar tempat letak kereta itu boleh menjana 9MWp. Kemudahan itu dibina dan ditauliahkan oleh Pekat Group dan rakan sekutunya MFP Solar. “Kemudahan itu juga berpotensi untuk mengurangkan bil elektrik Proton sebanyak RM4.39 juta setahun dengan penjimatan sebanyak RM1.46 juta melalui 3MWp yang dijana melalui panel yang dipasang di atas bumbung kilang.“

Syarikat itu melancarkan Proton Green Wheel dan Polisi Hijau pertamanya pada tahun 2015 yang terdiri daripada lima fasa melibatkan sistem pengurusan tenaga; kecekapan tenaga; pengurusan sisa dan air; tenaga boleh diperbaharui melalui loji tenaga solar; dan mendigitalkan semua data tenaga Proton pada pelayan awan bagi memperkenalkan kecerdasan buatan dan analisis data besar.

Inisiatif ini telah mencapai penjimatan bil elektrik sebanyak RM20 juta atau bersamaan penjimatan 55,000MWj dan lebih 40,000 tan pengurangan pelepasan karbon dioksida ke udara dalam tempoh lima tahun dari tahun 2015 hingga tahun 2020.


Golongan Usahawan Wanita Teras Pembangunan Negara

Arau – Raja Puan Muda Perlis Tuanku Hajah Lailatul Shahreen Akashah Khalil yang juga merangkap Tuanku Pengerusi YTF berkenan merasmikan majlis ”Penutupan Webinar Yayasan Tuanku Fauziah (YTF) – Edisi Keusahawanan Sosial“.

Baginda bertitah bahawa sesungguhnya bidang keusahawanan merupakan satu sektor yang penting dalam membantu menjana ekonomi negara. Keusahawanan hari ini bukanlah satu bidang yang hanya boleh diceburi oleh kaum lelaki sahaja, malah kaum wanita turut mencipta nama dalam memperkasakan ekosistem ini. Justeru, sesebuah negara yang ingin maju dari pelbagai aspek perlulah memantapkan bidang keusahawanan dalam kalangan wanita.

Baginda juga bertitah kebolehan dan kesungguhan kaum wanita yang bijak menguruskan keluarga dan kerjaya khususnya sebagai usahawan amat membanggakan serta harus dikekalkan. Atas sebab inilah, Yayasan Tuanku Fauziah (YTF) komited menyokong usaha bagi membuka mata semua untuk memperkasakan lagi usahawan wanita. Baginda mendoakan para wanita di Malaysia supaya terus maju dalam bidang keusahawanan sosial agar dapat menjana ekonomi negara yang kekal teguh dan perkasa di mata dunia.

Demikian titah Raja Puan Muda yang juga merangkap Tuanku Pengerusi YTF ketika berkenan merasmikan majlis Penutupan Webinar Yayasan Tuanku Fauziah (YTF) – Edisi Keusahawanan Sosial.

Webinar ini dianjurkan oleh Kementerian Pembangunan Usahawan dan Koperasi Malaysia (KUSKOP) melalui Institut Keusahawanan Negara (INSKEN) dan dikuasakan oleh Yayasan Tuanku Fauziah (YTF). Baginda bertitah masyarakat perlu akui bahawa skop keusahawanan sosial ialah meluas dan merentasi industri seperti pendidikan, sosial dan pembangunan belia. Keadaan itu menunjukkan lebih banyak peluang keusahawanan sosial yang boleh diceburi wanita dan pelbagai usaha perlu dilipatgandakan demi memantapkan ekosistem keusahawanan negara.

Tuanku Hajah Lailatul Shahreen turut menitahkan ucapan syabas dan tahniah kepada mereka yang berjaya membantu menyelesaikan isu sosial melalui perniagaan masing-masing.


Hari Usahawan Negara 2022 Pusat Sehenti Usahawan Tempatan

Kuala Lumpur – Penganjuran Hari Usahawan Negara (HUN) 2022 yang berlangsung dari 24 hingga 28 Mac di Pusat Dagangan Dunia Kuala Lumpur (WTCKL), muncul sebagai pusat sehenti buat usahawan tempatan. Acara mega selama lima hari anjuran Dewan Perniagaan Usahawan Kecil Malaysia (DPUKM) yang pertama kali diadakan di Malaysia itu berlangsung dari pukul 10 pagi hingga 10 malam.

Sebanyak 1000 lot pameran dibuka bagi usahawan tempatan dan antarabangsa mempamerkan produk masing-masing. Presiden DPUKM, Datuk Seri Abu Hasan Mohd Nor menyatakan bahawa HUN 2022 yang bertemakan ‘Usahawan Pemangkin Negara’ itu mempunyai matlamat yang besar. “Selain merancakkan kembali ekonomi para usahawan yang terjejas dengan pandemik COVID-19, acara berkenaan juga diadakan untuk membantu peniaga dan bakal peniaga menerusi perkongsian informasi dalam pelbagai program yang dianjurkan termasuk lot pameran pelbagai agensi kerajaan.“

“Tujuan HUN 2022 dianjurkan adalah untuk mengukuh dan mengembangkan segala teras sokongan keusahawanan yang telah dan akan disediakan oleh kerajaan menerusi pelbagai agensinya.” Selain itu, HUN 2022 juga bermatlamat untuk meningkatkan ekonomi usahawan di Malaysia ke peringkat global dan mencipta kesedaran masyarakat dalam memilih bidang keusahawanan.

“HUN 2022 telah menyediakan pusat info keusahawanan melalui taklimat pelbagai agensi termasuk FAMA, MARA, Agrobazaar Online dan Akademi Jana Usahawan. “Tidak ketinggalan diadakan taklimat mengenai kerjaya, klinik keusahawanan (latihan dan mentor), simposium ekonomi dan keusahawanan, biz forum (peluang pembiayaan bersama Tekun Nasional) dan pocket talk (wawancara ikon usahawan secara langsung).

“Rugi jika usahawan dan mereka yang berminat dalam perniagaan tidak hadir ke HUN 2022. Semua informasi berkaitan perniagaan ada di sini.”

Selain itu, pelbagai aktiviti disediakan untuk memeriahkan lagi HUN 2022 seperti persembahan artis popular, car free morning dan jogathon 1000 peserta di Dataran Merdeka. Tidak ketinggalan, acara rancangan mainan akal, persembahan battle of the band, pertunjukan kereta dan motosikal klasik, kereta mewah, Malam Aneka Ragam Pop Yeh Yeh, Retro Klasik, Warisan HUN dan belon udara panas.

Acara kemuncak HUN 2022 adalah makan malam gala yang diadakan pada 28 Mac, bersempena majlis anugerah untuk golongan usahawan. “Pelbagai peringkat Anugerah Keusahawanan Kebangsaan akan diberikan oleh Kementerian Pembangunan Usahawan dan Koperasi sebagai sebahagian daripada sambutan ini. “Anugerah ini bertujuan untuk mengiktiraf dan memberi penghormatan kepada usahawan dan pembina ekosistem keusahawanan atas dan ketekunan usaha cemerlang mereka menyumbang ke arah merancakkan kembali sektor ekonomi negara.”


Usahawan Perlu Kuasai Teknologi Pendigitalan

Untuk mendapatkan maklumat terkini, ikuti kami melalui Telegram

Kuala Lumpur – Perdana Menteri Dato’ Seri Ismail Sabri Yaakob menyeru usahawan agar menguasai pelbagai teknologi baharu khususnya pendigitalan bagi memastikan mereka tidak ketinggalan dalam arus perdana. Beliau menyatakan bahawa segenap rangkaian ekonomi kini berdepan Revolusi Industri 4.0 (IR4.0) yang membawa pelbagai teknologi baharu.

Sehubungan itu,Â  kerajaan menyedari perkembangan itu dan mempergiatkan persediaan rapi termasuk menyediakan MyDIGITAL. “MyDIGITAL merupakan satu inisiatif yang mencerminkan aspirasi kerajaan mentransformasikan Malaysia menjadi negara berpendapatan tinggi, berpacukan pendigitalan dan sebagai peneraju serantau dalam ekonomi digital. “Rangka Tindakan Ekonomi Digital Malaysia dan Dasar 4IR menggariskan usaha serta inisiatif dalam mencapai aspirasi MyDIGITAL,“ katanya ketika berucap merasmikann Hari Usahawan Negara (HUN) 2022, di Pusat Dagangan Dunia Kuala Lumpur (WTCKL).

Beliau juga berharap usahawan menguasai teknologi baharu ini khususnya pendigitalan bagi memastikan mereka tidak ketinggalan dalam dunia arus yang sedang berkembang pesat. Beliau menambah pendigitalan juga dapat membantu produk dari luar bandar menembusi pasaran yang lebih luas.


TM Nafi Tuntutan MYTV dan Hantar Notis Tuntutan Balas untuk Bayaran Tertunggak

Kuala Lumpur – Telekom Malaysia Berhad (TM) menafikan segala dakwaan dan tuntutan dalam notis timbang tara yang dibuat oleh MYTV Broadcasting Sdn Bhd bulan lepas berhubung ketiadaan pembayaran dibuat bagi penyediaan Televisyen Terestrial Digital (DTT), infrastruktur penyiaran dan kemudahan rangkaian.

“TM menafikan semua dakwaan dan tuntutan yang dibuat oleh MYTV dalam notis timbang taranya. TM seterusnya menafikan bahawa MYTV berhak mendapat mana-mana pelepasan yang diminta dalam notis timbang tara.

“MYTV tidak menyatakan butiran yang berkaitan dalam notis timbang tara mereka untuk membuktikan tuntutan itu untuk pelepasan dan remedi terhadap TM. TM mempunyai hak dalam perkara ini,“ katanya dalam satu kenyataan kepada Bursa Malaysia.

Pada masa sama, TM membuat tuntutan balas terhadap MYTV untuk pelepasan terhadap caj tertungak RM90.2 juta dan RM5.54 juta untuk caj lewat pembayaran yang perlu dibayar oleh MYTV kepada TM menerusi perjanjian pada 25 Mac 2022.

Pada bulan lalu, MYTV menuntut pelepasan bagi beberapa perkara termasuk:

MYTV merupakan penyedia perkhidmatan dan rangkaian yang dikawal Tan Sri Syed Mokhtar Albukhary dan pada tahun 2016, TM menandatangani kontrak 15 tahun bernilai RM916.1 juta untuk menyediakan perkhidmatan kepada MYTV. Menerusi perjanjian perkhidmatan itu, TM boleh mengambil bahagian dalam transformasi industri penyiaran dengan mewujudkan sektor penyiaran dinamik yang menawarkan lebih banyak pilihan dalam hiburan, TV interaktif serta program bermaklumat berkualiti tinggi. Dilaporkan bahawa MYTV berhutang lebih RM60 juta kepada TM dan menyebabkan perkhidmatan di beberapa negeri sudah digantung.


Mangga Harumanis Lambang Kebanggaan Perlis

Kangar – Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail berkenan berangkat menyempurnakan perasmian Majlis Pelancaran Festival Mangga Harumanis Perlis Tahun 2022 anjuran Jabatan Pertanian Negeri Perlis di Pusat Kecemerlangan Mempelam Harumanis, Pusat Pertanian Bukit Bintang. Berangkat sama ialah Raja Puan Muda Perlis, DYTM Tuanku Hajah Lailatul Shahreen Akashah Khalil.

Menerusi majlis tersebut, baginda menyarankan Mangga Harumanis Perlis dipromosikan kepada syarikat korporat untuk dijadikan sebagai hadiah korporat atau hamper eksklusif pilihan bagi dihadiahkan kepada pelanggan utama masing-masing secara terus dari Perlis bersempena dengan sambutan Aidilfitri pada kali ini. Pada masa yang sama, baginda menyeru agar rakyat dapat menjadikan Mangga Harumanis Perlis sebagai juadah istimewa untuk berbuka puasa seisi keluarga yang tersayang sempena bulan Ramadan.

Keberangkatan tiba baginda berdua ke program bagi mempromosikan dan memaklumkan  permulaan musim Mangga Harumanis Perlis Tahun 2022 itu disambut oleh Pengarah Bahagian Pengembangan yang menanggung tugas Timbalan Ketua Pengarah Pertanian (Pembangunan Industri dan Pengembangan Malaysia), Encik Johari Abdullah dan Pengarah Pertanian Negeri Perlis, Encik Hafizuddin Othman. Turut hadir memeriahkan majlis ialah Menteri Besar, YBhg. Dato Seri Azlan Man. DYTM Tuanku Raja Muda turut mengucapkan penghargaan kepada pihak Maybank yang banyak membantu dalam pemasaran secara dalam talian dan Air Asia yang mengembangkan pasaran produk tersebut ke Sabah dan Sarawak.

Dalam titah baginda, DYTM Tuanku Raja Muda menasihati para pengusaha supaya menguruskan tanaman berdasarkan amalan pertanian baik bagi memastikan kualiti buah Mangga Harumanis Perlis yang terhasil berkualiti tinggi dan selamat untuk dimakan. Baginda juga menyeru pengusaha ladang Mangga Harumanis Perlis agar memohon persijilan MyGAP daripada pihak Jabatan Pertanian untuk meningkatkan lagi kualiti hasil Harumanis Perlis. DYTM Tuanku Syed Faizuddin Putra juga mengharapkan para pengusaha agar menjual Harumanis dengan penuh kejujuran.

Menyentuh mengenai harga yang tinggi, baginda menerangkan bahawa musim Mangga Harumanis singkat, iaitu antara dua hingga tiga bulan sahaja setahun. Jika diteliti berdasarkan kaedah serta kos penanamannya, ternyata harga berkenaan munasabah kerana penjagaan pokok ini amat rumit dan sukar. Malahan, para pengusaha juga terpaksa mengeluarkan kos yang tinggi ekoran daripada masalah kenaikan harga input pertanian yang mendadak berlaku pada masa ini.